pli: ubhayattha sukhāvahā.


nikaya: an

layer: root

title_pli: Aṅguttara Nikāya 8.55 6. Gotamīvagga

pli: Diṭṭhadhammahitatthāya,


pli: samparāyasukhāya ca;


pli: Evametaṁ gahaṭṭhānaṁ,


pli: cāgo puññaṁ pavaḍḍhatī”ti.


pli: Pañcamaṁ.


title_pli: Aṅguttara Nikāya 8.56 6. Gotamīvagga

pli: Aṅguttara Nikāya 8.56


pli: 6. Gotamīvagga


pli: Bhayasutta


pli: “‘Bhayan’ti, bhikkhave, kāmānametaṁ adhivacanaṁ.


pli: ‘Dukkhan’ti, bhikkhave, kāmānametaṁ adhivacanaṁ.


pli: ‘Rogo’ti, bhikkhave, kāmānametaṁ adhivacanaṁ.


pli: ‘Gaṇḍo’ti, bhikkhave, kāmānametaṁ adhivacanaṁ.


pli: ‘Sallan’ti, bhikkhave, kāmānametaṁ adhivacanaṁ.


pli: ‘Saṅgo’ti, bhikkhave, kāmānametaṁ adhivacanaṁ.


pli: ‘Paṅko’ti, bhikkhave, kāmānametaṁ adhivacanaṁ.


pli: ‘Gabbho’ti, bhikkhave, kāmānametaṁ adhivacanaṁ.


pli: Kasmā ca, bhikkhave, ‘bhayan’ti kāmānametaṁ adhivacanaṁ?


pli: Yasmā ca kāmarāgarattāyaṁ, bhikkhave, chandarāgavinibaddho diṭṭhadhammikāpi bhayā na parimuccati, samparāyikāpi bhayā na parimuccati, tasmā ‘bhayan’ti kāmānametaṁ adhivacanaṁ.


pli: Kasmā ca, bhikkhave, ‘dukkhan’ti …pe…


pli: ‘rogo’ti …


pli: ‘gaṇḍo’ti …


pli: ‘sallan’ti …


pli: ‘saṅgo’ti …


pli: ‘paṅko’ti …


pli: ‘gabbho’ti kāmānametaṁ adhivacanaṁ?


pli: Yasmā ca kāmarāgarattāyaṁ, bhikkhave, chandarāgavinibaddho diṭṭhadhammikāpi gabbhā na parimuccati, samparāyikāpi gabbhā na parimuccati, tasmā ‘gabbho’ti kāmānametaṁ adhivacanaṁ.


pli: Bhayaṁ dukkhañca rogo ca,


pli: gaṇḍo sallañca saṅgo ca;


pli: Paṅko gabbho ca ubhayaṁ,


pli: ete kāmā pavuccanti;


pli: Yattha satto puthujjano.


pli: Otiṇṇo sātarūpena,


pli: puna gabbhāya gacchati;


pli: Yato ca bhikkhu ātāpī,


pli: sampajaññaṁ na riccati.


pli: So imaṁ palipathaṁ duggaṁ,


pli: atikkamma tathāvidho;


pli: Pajaṁ jātijarūpetaṁ,


pli: phandamānaṁ avekkhatī”ti.


pli: Chaṭṭhaṁ.


title_pli: Aṅguttara Nikāya 8.57 6. Gotamīvagga

pli: Aṅguttara Nikāya 8.57


pli: 6. Gotamīvagga


pli: Paṭhamaāhuneyyasutta


pli: “Aṭṭhahi, bhikkhave, dhammehi samannāgato bhikkhu āhuneyyo hoti pāhuneyyo dakkhiṇeyyo añjalikaraṇīyo anuttaraṁ puññakkhettaṁ lokassa.


pli: Katamehi aṭṭhahi?


pli: Idha, bhikkhave, bhikkhu sīlavā hoti …pe… samādāya sikkhati sikkhāpadesu;


pli: bahussuto hoti …pe… diṭṭhiyā suppaṭividdhā;


pli: kalyāṇamitto hoti kalyāṇasahāyo kalyāṇasampavaṅko;


pli: sammādiṭṭhiko hoti, sammādassanena samannāgato;


pli: catunnaṁ jhānānaṁ ābhicetasikānaṁ diṭṭhadhammasukhavihārānaṁ nikāmalābhī hoti akicchalābhī akasiralābhī;


pli: anekavihitaṁ pubbenivāsaṁ anussarati, seyyathidaṁ—ekampi jātiṁ dvepi jātiyo …pe… iti sākāraṁ sauddesaṁ anekavihitaṁ pubbenivāsaṁ anussarati;


pli: dibbena cakkhunā visuddhena atikkantamānusakena …pe… yathākammūpage satte pajānāti;


pli: āsavānaṁ khayā …pe… sacchikatvā upasampajja viharati.


pli: Imehi kho, bhikkhave, aṭṭhahi dhammehi samannāgato bhikkhu āhuneyyo hoti …pe… anuttaraṁ puññakkhettaṁ lokassā”ti.


pli: Sattamaṁ.


title_pli: Aṅguttara Nikāya 8.58 6. Gotamīvagga

pli: Aṅguttara Nikāya 8.58


pli: Dutiyaāhuneyyasutta


pli: “Aṭṭhahi, bhikkhave, dhammehi samannāgato bhikkhu āhuneyyo hoti …pe… anuttaraṁ puññakkhettaṁ lokassa.


pli: āraddhavīriyo viharati thāmavā daḷhaparakkamo anikkhittadhuro kusalesu dhammesu;


pli: āraññiko hoti pantasenāsano;


pli: aratiratisaho hoti, uppannaṁ aratiṁ abhibhuyya abhibhuyya viharati;


pli: bhayabheravasaho hoti, uppannaṁ bhayabheravaṁ abhibhuyya abhibhuyya viharati;


pli: Imehi kho, bhikkhave, aṭṭhahi dhammehi samannāgato bhikkhu āhuneyyo …pe… anuttaraṁ puññakkhettaṁ lokassā”ti.


pli: Aṭṭhamaṁ.


title_pli: Aṅguttara Nikāya 8.59 6. Gotamīvagga

pli: Aṅguttara Nikāya 8.59


pli: 6. Gotamīvagga


pli: Paṭhamapuggalasutta


pli: “Aṭṭhime, bhikkhave, puggalā āhuneyyā pāhuneyyā dakkhiṇeyyā añjalikaraṇīyā anuttaraṁ puññakkhettaṁ lokassa?


pli: Katame aṭṭha?


pli: Sotāpanno, sotāpattiphalasacchikiriyāya paṭipanno, sakadāgāmī, sakadāgāmiphalasacchikiriyāya paṭipanno, anāgāmī, anāgāmiphalasacchikiriyāya paṭipanno, arahā, arahattāya paṭipanno.


pli: Ime kho, bhikkhave, aṭṭha puggalā āhuneyyā …pe… anuttaraṁ puññakkhettaṁ lokassāti.


pli: Cattāro ca paṭipannā,


pli: cattāro ca phale ṭhitā;


pli: Esa saṅgho ujubhūto,


pli: paññāsīlasamāhito.


pli: Yajamānānaṁ manussānaṁ,


pli: Puññapekkhāna pāṇinaṁ;


pli: Karotaṁ opadhikaṁ puññaṁ,


pli: Saṅghe dinnaṁ mahapphalan”ti.


pli: Navamaṁ.


title_pli: Aṅguttara Nikāya 8.6 1. Mettāvagga

pli: Aṅguttara Nikāya 8.6


pli: 1. Mettāvagga


pli: Dutiyalokadhammasutta


pli: “Aṭṭhime, bhikkhave, lokadhammā lokaṁ anuparivattanti, loko ca aṭṭha lokadhamme anuparivattati.


pli: Lābho ca, alābho ca, yaso ca, ayaso ca, nindā ca, pasaṁsā ca, sukhañca, dukkhañca.


pli: Ime kho, bhikkhave, aṭṭha lokadhammā lokaṁ anuparivattanti, loko ca ime aṭṭha lokadhamme anuparivattati.


pli: Assutavato, bhikkhave, puthujjanassa uppajjati lābhopi alābhopi yasopi ayasopi nindāpi pasaṁsāpi sukhampi dukkhampi.


pli: Sutavatopi, bhikkhave, ariyasāvakassa uppajjati lābhopi alābhopi yasopi ayasopi nindāpi pasaṁsāpi sukhampi dukkhampi.


pli: Tatra, bhikkhave, ko viseso ko adhippayāso kiṁ nānākaraṇaṁ sutavato ariyasāvakassa assutavatā puthujjanenā”ti?


pli: “Bhagavaṁmūlakā no, bhante, dhammā bhagavaṁnettikā bhagavaṁpaṭisaraṇā. Sādhu vata, bhante, bhagavantaṁyeva paṭibhātu etassa bhāsitassa attho. Bhagavato sutvā bhikkhū dhāressantī”ti.


pli: “Tena hi, bhikkhave, suṇātha, sādhukaṁ manasi karotha, bhāsissāmī”ti.


pli: “Evaṁ, bhante”ti kho te bhikkhū bhagavato paccassosuṁ.


pli: Bhagavā etadavoca:


pli: “assutavato, bhikkhave, puthujjanassa uppajjati lābho.


pli: So na iti paṭisañcikkhati:


pli: ‘uppanno kho me ayaṁ lābho;


pli: so ca kho anicco dukkho vipariṇāmadhammo’ti yathābhūtaṁ nappajānāti.


pli: Uppajjati alābho …pe…


pli: uppajjati yaso …


pli: uppajjati ayaso …


pli: uppajjati nindā …


pli: uppajjati pasaṁsā …


pli: uppajjati sukhaṁ …


pli: uppajjati dukkhaṁ.


pli: ‘uppannaṁ kho me idaṁ dukkhaṁ;


pli: tañca kho aniccaṁ dukkhaṁ vipariṇāmadhamman’ti yathābhūtaṁ nappajānāti.


pli: Tassa lābhopi cittaṁ pariyādāya tiṭṭhati, alābhopi cittaṁ pariyādāya tiṭṭhati, yasopi cittaṁ pariyādāya tiṭṭhati, ayasopi cittaṁ pariyādāya tiṭṭhati, nindāpi cittaṁ pariyādāya tiṭṭhati, pasaṁsāpi cittaṁ pariyādāya tiṭṭhati, sukhampi cittaṁ pariyādāya tiṭṭhati, dukkhampi cittaṁ pariyādāya tiṭṭhati.


pli: So uppannaṁ lābhaṁ anurujjhati, alābhe paṭivirujjhati;


pli: uppannaṁ yasaṁ anurujjhati, ayase paṭivirujjhati;


pli: uppannaṁ pasaṁsaṁ anurujjhati, nindāya paṭivirujjhati;


pli: uppannaṁ sukhaṁ anurujjhati, dukkhe paṭivirujjhati.


pli: So evaṁ anurodhavirodhasamāpanno na parimuccati jātiyā jarāya maraṇena sokehi paridevehi dukkhehi domanassehi upāyāsehi.


pli: ‘Na parimuccati dukkhasmā’ti vadāmi.


pli: Sutavato ca kho, bhikkhave, ariyasāvakassa uppajjati lābho.


pli: So iti paṭisañcikkhati:


pli: ‘uppanno kho me ayaṁ lābho;


pli: so ca kho anicco dukkho vipariṇāmadhammo’ti yathābhūtaṁ pajānāti.


pli: Uppajjati alābho …pe…


pli: uppajjati yaso …


pli: uppajjati ayaso …


pli: uppajjati nindā …


pli: uppajjati pasaṁsā …


pli: uppajjati sukhaṁ …


pli: uppajjati dukkhaṁ.


pli: ‘uppannaṁ kho me idaṁ dukkhaṁ;


pli: tañca kho aniccaṁ dukkhaṁ vipariṇāmadhamman’ti yathābhūtaṁ pajānāti.


pli: Tassa lābhopi cittaṁ na pariyādāya tiṭṭhati, alābhopi cittaṁ na pariyādāya tiṭṭhati, yasopi cittaṁ na pariyādāya tiṭṭhati, ayasopi cittaṁ na pariyādāya tiṭṭhati, nindāpi cittaṁ na pariyādāya tiṭṭhati, pasaṁsāpi cittaṁ na pariyādāya tiṭṭhati, sukhampi cittaṁ na pariyādāya tiṭṭhati, dukkhampi cittaṁ na pariyādāya tiṭṭhati.


pli: So uppannaṁ lābhaṁ nānurujjhati, alābhe nappaṭivirujjhati;


pli: uppannaṁ yasaṁ nānurujjhati, ayase nappaṭivirujjhati;


pli: uppannaṁ pasaṁsaṁ nānurujjhati, nindāya nappaṭivirujjhati;


pli: uppannaṁ sukhaṁ nānurujjhati, dukkhe nappaṭivirujjhati.


pli: So evaṁ anurodhavirodhavippahīno parimuccati jātiyā jarāya maraṇena sokehi paridevehi dukkhehi domanassehi upāyāsehi.


pli: ‘Parimuccati dukkhasmā’ti vadāmi.


pli: Ayaṁ kho, bhikkhave, viseso ayaṁ adhippayāso idaṁ nānākaraṇaṁ sutavato ariyasāvakassa assutavatā puthujjanenāti.


pli: Lābho alābho ca yasāyaso ca,


pli: Nindā pasaṁsā ca sukhaṁ dukhañca;


pli: Ete aniccā manujesu dhammā,


pli: Asassatā vipariṇāmadhammā.


pli: Ete ca ñatvā satimā sumedho,


pli: Avekkhati vipariṇāmadhamme;


pli: Iṭṭhassa dhammā na mathenti cittaṁ,


pli: Aniṭṭhato no paṭighātameti.


pli: Tassānurodhā atha vā virodhā,


pli: Vidhūpitā atthaṅgatā na santi;


pli: Padañca ñatvā virajaṁ asokaṁ,


pli: Sammappajānāti bhavassa pāragū”ti.


pli: Chaṭṭhaṁ.


title_pli: Aṅguttara Nikāya 8.60 6. Gotamīvagga

pli: Aṅguttara Nikāya 8.60


pli: 6. Gotamīvagga


pli: Dutiyapuggalasutta


pli: “Aṭṭhime, bhikkhave, puggalā āhuneyyā …pe… anuttaraṁ puññakkhettaṁ lokassa.


pli: Katame aṭṭha?


pli: Sotāpanno, sotāpattiphalasacchikiriyāya paṭipanno …pe… arahā, arahattāya paṭipanno.


pli: Ime kho, bhikkhave, aṭṭha puggalā āhuneyyā …pe… anuttaraṁ puññakkhettaṁ lokassāti.


pli: Cattāro ca paṭipannā,


pli: cattāro ca phale ṭhitā;


pli: Esa saṅgho samukkaṭṭho,


pli: sattānaṁ aṭṭha puggalā.


pli: Yajamānānaṁ manussānaṁ,


pli: puññapekkhāna pāṇinaṁ;


pli: Karotaṁ opadhikaṁ puññaṁ,


pli: ettha dinnaṁ mahapphalan”ti.


pli: Dasamaṁ.


pli: Gotamīvaggo paṭhamo.


pli: Tassuddānaṁ


pli: Gotamī ovādaṁ saṅkhittaṁ,


pli: dīghajāṇu ca ujjayo;


pli: Bhayā dve āhuneyyā ca,


pli: dve ca aṭṭha puggalāti.


title_pli: Aṅguttara Nikāya 8.61 7. Bhūmicālavagga

pli: Aṅguttara Nikāya 8.61


pli: 7. Bhūmicālavagga


pli: Icchāsutta


pli: “Aṭṭhime, bhikkhave, puggalā santo saṁvijjamānā lokasmiṁ.


pli: Katame aṭṭha?


pli: Idha, bhikkhave, bhikkhuno pavivittassa viharato nirāyattavuttino icchā uppajjati lābhāya.


pli: So uṭṭhahati ghaṭati vāyamati lābhāya.


pli: Tassa uṭṭhahato ghaṭato vāyamato lābhāya lābho nuppajjati.


pli: So tena alābhena socati kilamati paridevati, urattāḷiṁ kandati, sammohaṁ āpajjati.


pli: Ayaṁ vuccati, bhikkhave:


pli: ‘bhikkhu iccho viharati lābhāya, uṭṭhahati ghaṭati vāyamati lābhāya, na ca lābhī, socī ca paridevī ca, cuto ca saddhammā’.


pli: Idha pana, bhikkhave, bhikkhuno pavivittassa viharato nirāyattavuttino icchā uppajjati lābhāya.


pli: Tassa uṭṭhahato ghaṭato vāyamato lābhāya lābho uppajjati.


pli: So tena lābhena majjati pamajjati pamādamāpajjati.


pli: ‘bhikkhu iccho viharati lābhāya, uṭṭhahati ghaṭati vāyamati lābhāya, lābhī ca madī ca pamādī ca, cuto ca saddhammā’.


pli: So na uṭṭhahati na ghaṭati na vāyamati lābhāya.


pli: Tassa anuṭṭhahato aghaṭato avāyamato lābhāya lābho nuppajjati.


pli: So tena alābhena socati, kilamati, paridevati, urattāḷiṁ kandati, sammohaṁ āpajjati.


pli: ‘bhikkhu iccho viharati lābhāya, na uṭṭhahati na ghaṭati na vāyamati lābhāya, na ca lābhī, socī ca paridevī ca, cuto ca saddhammā’.


pli: So na uṭṭhahati, na ghaṭati, na vāyamati lābhāya.


pli: Tassa anuṭṭhahato, aghaṭato, avāyamato lābhāya lābho uppajjati.


pli: So tena lābhena majjati, pamajjati, pamādamāpajjati.


pli: ‘bhikkhu iccho viharati lābhāya, na uṭṭhahati na ghaṭati na vāyamati lābhāya, lābhī ca madī ca, pamādī ca, cuto ca saddhammā’.


pli: So uṭṭhahati ghaṭati vāyamati lābhāya.


pli: Tassa uṭṭhahato ghaṭato vāyamato lābhāya lābho nuppajjati.


pli: So tena alābhena na socati na kilamati na paridevati, na urattāḷiṁ kandati, na sammohaṁ āpajjati.


pli: Ayaṁ vuccati, bhikkhave:


pli: ‘bhikkhu iccho viharati lābhāya, uṭṭhahati ghaṭati vāyamati lābhāya, na ca lābhī, na ca socī na ca paridevī, accuto ca saddhammā’.


pli: Idha pana, bhikkhave, bhikkhuno pavivittassa viharato nirāyattavuttino icchā uppajjati lābhāya.


pli: Tassa uṭṭhahato ghaṭato vāyamato lābhāya lābho uppajjati.


pli: So tena lābhena na majjati, na pamajjati, na pamādamāpajjati.


pli: ‘bhikkhu iccho viharati lābhāya, uṭṭhahati ghaṭati vāyamati lābhāya, lābhī ca, na ca madī na ca pamādī, accuto ca saddhammā’.


pli: Tassa anuṭṭhahato, aghaṭato, avāyamato lābhāya lābho nuppajjati.


pli: So tena alābhena na socati, na kilamati, na paridevati, na urattāḷiṁ kandati, na sammohaṁ āpajjati.


pli: ‘bhikkhu iccho viharati lābhāya, na uṭṭhahati, na ghaṭati, na vāyamati lābhāya, na ca lābhī, na ca socī na ca paridevī, accuto ca saddhammā’.


pli: Tassa anuṭṭhahato aghaṭato avāyamato lābhāya lābho uppajjati.


pli: ‘bhikkhu iccho viharati lābhāya, na uṭṭhahati, na ghaṭati, na vāyamati lābhāya, lābhī ca, na ca madī na ca pamādī, accuto ca saddhammā’.


pli: Ime kho, bhikkhave, aṭṭha puggalā santo saṁvijjamānā lokasmin”ti.


pli: Paṭhamaṁ.


title_pli: Aṅguttara Nikāya 8.62 7. Bhūmicālavagga

pli: Aṅguttara Nikāya 8.62


pli: 7. Bhūmicālavagga


pli: Alaṁsutta


pli: “Chahi, bhikkhave, dhammehi samannāgato bhikkhu alaṁ attano alaṁ paresaṁ.


pli: Katamehi chahi?


pli: Idha, bhikkhave, bhikkhu khippanisanti ca hoti kusalesu dhammesu;


pli: sutānañca dhammānaṁ dhāraṇajātiko hoti;


pli: dhātānañca dhammānaṁ atthūpaparikkhitā hoti;


pli: atthamaññāya dhammamaññāya dhammānudhammappaṭipanno ca hoti;


pli: kalyāṇavāco ca hoti kalyāṇavākkaraṇo, poriyā vācāya samannāgato vissaṭṭhāya anelagaḷāya atthassa viññāpaniyā;


pli: sandassako ca hoti samādapako samuttejako sampahaṁsako sabrahmacārīnaṁ.


pli: Imehi kho, bhikkhave, chahi dhammehi samannāgato bhikkhu alaṁ attano alaṁ paresaṁ.


pli: Pañcahi, bhikkhave, dhammehi samannāgato bhikkhu alaṁ attano alaṁ paresaṁ.


pli: Katamehi pañcahi?


pli: Idha, bhikkhave, bhikkhu na heva kho khippanisanti ca hoti kusalesu dhammesu;


pli: kalyāṇavāco ca hoti …pe… atthassa viññāpaniyā;


pli: Imehi kho, bhikkhave, pañcahi dhammehi samannāgato bhikkhu alaṁ attano alaṁ paresaṁ.


pli: Catūhi, bhikkhave, dhammehi samannāgato bhikkhu alaṁ attano nālaṁ paresaṁ.


pli: Katamehi catūhi?


pli: no ca kalyāṇavāco hoti kalyāṇavākkaraṇo, poriyā vācāya samannāgato vissaṭṭhāya anelagaḷāya atthassa viññāpaniyā;


pli: no ca sandassako hoti samādapako samuttejako sampahaṁsako sabrahmacārīnaṁ.


pli: Imehi kho, bhikkhave, catūhi dhammehi samannāgato bhikkhu alaṁ attano nālaṁ paresaṁ.


pli: Catūhi, bhikkhave, dhammehi samannāgato bhikkhu alaṁ paresaṁ nālaṁ attano.


pli: Idha, bhikkhave, bhikkhu khippanisanti ca hoti kusalesu dhammesu;


pli: sutānañca dhammānaṁ dhāraṇajātiko hoti;


pli: no ca dhātānaṁ dhammānaṁ atthūpaparikkhitā hoti;


pli: na ca atthamaññāya dhammamaññāya dhammānudhammappaṭipanno hoti;


pli: kalyāṇavāco ca hoti kalyāṇavākkaraṇo …pe… atthassa viññāpaniyā;


pli: sandassako ca hoti …pe… sabrahmacārīnaṁ.


pli: Imehi kho, bhikkhave, catūhi dhammehi samannāgato bhikkhu alaṁ paresaṁ, nālaṁ attano.


pli: Tīhi, bhikkhave, dhammehi samannāgato bhikkhu alaṁ attano nālaṁ paresaṁ.


pli: Katamehi tīhi?


pli: Idha, bhikkhave, bhikkhu na heva kho khippanisanti ca hoti kusalesu dhammesu;


pli: dhātānañca dhammānaṁ atthūpaparikkhitā hoti;


pli: atthamaññāya dhammamaññāya dhammānudhammappaṭipanno ca hoti;


pli: Imehi kho, bhikkhave, tīhi dhammehi samannāgato bhikkhu alaṁ attano, nālaṁ paresaṁ.


pli: Tīhi, bhikkhave, dhammehi samannāgato bhikkhu alaṁ paresaṁ, nālaṁ attano.


pli: no ca atthamaññāya dhammamaññāya dhammānudhammappaṭipanno hoti;


pli: kalyāṇavāco ca hoti …pe… atthassa viññāpaniyā;


pli: sandassako ca hoti samādapako samuttejako sampahaṁsako sabrahmacārīnaṁ.


pli: Imehi kho, bhikkhave, tīhi dhammehi samannāgato bhikkhu alaṁ paresaṁ, nālaṁ attano.


pli: Dvīhi, bhikkhave, dhammehi samannāgato bhikkhu alaṁ attano, nālaṁ paresaṁ.


pli: Katamehi dvīhi?


pli: no ca sutānaṁ dhammānaṁ dhāraṇajātiko hoti;


pli: no ca kalyāṇavāco hoti …pe… atthassa viññāpaniyā;


pli: no ca sandassako hoti …pe… sabrahmacārīnaṁ.


pli: Imehi kho, bhikkhave, dvīhi dhammehi samannāgato bhikkhu alaṁ attano, nālaṁ paresaṁ.


pli: Dvīhi, bhikkhave, dhammehi samannāgato bhikkhu alaṁ paresaṁ, nālaṁ attano.


pli: no ca dhātānaṁ dhammānaṁ atthūpaparikkhitā hoti;


pli: kalyāṇavāco ca hoti kalyāṇavākkaraṇo, poriyā vācāya samannāgato vissaṭṭhāya anelagaḷāya atthassa viññāpaniyā;


pli: Imehi kho, bhikkhave, dvīhi dhammehi samannāgato bhikkhu alaṁ paresaṁ, nālaṁ attano”ti.


pli: Dutiyaṁ.


title_pli: Aṅguttara Nikāya 8.63 7. Bhūmicālavagga

pli: Aṅguttara Nikāya 8.63


pli: 7. Bhūmicālavagga


pli: Saṅkhittasutta


pli: Atha kho aññataro bhikkhu yena bhagavā tenupasaṅkami …pe… ekamantaṁ nisinno kho so bhikkhu bhagavantaṁ etadavoca:


pli: “sādhu me, bhante, bhagavā saṅkhittena dhammaṁ desetu, yamahaṁ bhagavato dhammaṁ sutvā eko vūpakaṭṭho appamatto ātāpī pahitatto vihareyyan”ti.


pli: “Evamevaṁ panidhekacce moghapurisā mamaññeva ajjhesanti.


pli: Dhamme ca bhāsite mamaññeva anubandhitabbaṁ maññantī”ti.


pli: “Desetu me, bhante, bhagavā saṅkhittena dhammaṁ, desetu sugato saṅkhittena dhammaṁ. Appeva nāmāhaṁ bhagavato bhāsitassa atthaṁ ājāneyyaṁ, appeva nāmāhaṁ bhagavato bhāsitassa dāyādo assan”ti.


pli: “Tasmātiha te, bhikkhu, evaṁ sikkhitabbaṁ:


pli: ‘ajjhattaṁ me cittaṁ ṭhitaṁ bhavissati susaṇṭhitaṁ, na ca uppannā pāpakā akusalā dhammā cittaṁ pariyādāya ṭhassantī’ti.


pli: Evañhi te, bhikkhu, sikkhitabbaṁ.


pli: Yato kho te, bhikkhu, ajjhattaṁ cittaṁ ṭhitaṁ hoti susaṇṭhitaṁ, na ca uppannā pāpakā akusalā dhammā cittaṁ pariyādāya tiṭṭhanti, tato te, bhikkhu, evaṁ sikkhitabbaṁ:


pli: ‘mettā me cetovimutti bhāvitā bhavissati bahulīkatā yānīkatā vatthukatā anuṭṭhitā paricitā susamāraddhā’ti.


pli: Yato kho te, bhikkhu, ayaṁ samādhi evaṁ bhāvito hoti bahulīkato, tato tvaṁ, bhikkhu, imaṁ samādhiṁ savitakkampi savicāraṁ bhāveyyāsi, avitakkampi vicāramattaṁ bhāveyyāsi, avitakkampi avicāraṁ bhāveyyāsi, sappītikampi bhāveyyāsi, nippītikampi bhāveyyāsi, sātasahagatampi bhāveyyāsi, upekkhāsahagatampi bhāveyyāsi.


pli: Yato kho, te bhikkhu, ayaṁ samādhi evaṁ bhāvito hoti subhāvito, tato te, bhikkhu, evaṁ sikkhitabbaṁ:


pli: ‘karuṇā me cetovimutti …


pli: muditā me cetovimutti …


pli: upekkhā me cetovimutti bhāvitā bhavissati bahulīkatā yānīkatā vatthukatā anuṭṭhitā paricitā susamāraddhā’ti.


pli: Yato kho te, bhikkhu, ayaṁ samādhi evaṁ bhāvito hoti subhāvito, tato tvaṁ, bhikkhu, imaṁ samādhiṁ savitakkasavicārampi bhāveyyāsi, avitakkavicāramattampi bhāveyyāsi, avitakkaavicārampi bhāveyyāsi, sappītikampi bhāveyyāsi, nippītikampi bhāveyyāsi, sātasahagatampi bhāveyyāsi, upekkhāsahagatampi bhāveyyāsi.


pli: Yato kho te, bhikkhu, ayaṁ samādhi evaṁ bhāvito hoti subhāvito, tato te, bhikkhu, evaṁ sikkhitabbaṁ:


pli: ‘kāye kāyānupassī viharissāmi ātāpī sampajāno satimā, vineyya loke abhijjhādomanassan’ti.


pli: Yato kho te, bhikkhu, ayaṁ samādhi evaṁ bhāvito hoti bahulīkato, tato tvaṁ, bhikkhu, imaṁ samādhiṁ savitakkasavicārampi bhāveyyāsi, avitakkavicāramattampi bhāveyyāsi, avitakkaavicārampi bhāveyyāsi, sappītikampi bhāveyyāsi, nippītikampi bhāveyyāsi, sātasahagatampi bhāveyyāsi, upekkhāsahagatampi bhāveyyāsi.


pli: ‘vedanāsu …


pli: citte …


pli: dhammesu dhammānupassī viharissāmi ātāpī sampajāno satimā, vineyya loke abhijjhādomanassan’ti.


pli: Yato kho te, bhikkhu, ayaṁ samādhi evaṁ bhāvito hoti subhāvito, tato tvaṁ, bhikkhu, yena yeneva gagghasi phāsuṁyeva gagghasi, yattha yattha ṭhassasi phāsuṁyeva ṭhassasi, yattha yattha nisīdissasi phāsuṁyeva nisīdissasi, yattha yattha seyyaṁ kappessasi phāsuṁyeva seyyaṁ kappessasī”ti.


pli: Atha kho so bhikkhu bhagavatā iminā ovādena ovadito uṭṭhāyāsanā bhagavantaṁ abhivādetvā padakkhiṇaṁ katvā pakkāmi.


pli: Atha kho so bhikkhu eko vūpakaṭṭho appamatto ātāpī pahitatto viharanto nacirasseva—yassatthāya kulaputtā sammadeva agārasmā anagāriyaṁ pabbajanti, tadanuttaraṁ—brahmacariyapariyosānaṁ diṭṭheva dhamme sayaṁ abhiññā sacchikatvā upasampajja vihāsi.


pli: “Khīṇā jāti, vusitaṁ brahmacariyaṁ, kataṁ karaṇīyaṁ, nāparaṁ itthattāyā”ti abbhaññāsi.


pli: Aññataro ca pana so bhikkhu arahataṁ ahosīti.


pli: Tatiyaṁ.


title_pli: Aṅguttara Nikāya 8.64 7. Bhūmicālavagga

pli: Aṅguttara Nikāya 8.64


pli: 7. Bhūmicālavagga


pli: Gayāsīsasutta


pli: Ekaṁ samayaṁ bhagavā gayāyaṁ viharati gayāsīse.


pli: Tatra kho bhagavā bhikkhū āmantesi …pe…


pli: “pubbāhaṁ, bhikkhave, sambodhā anabhisambuddho bodhisattova samāno obhāsaññeva kho sañjānāmi, no ca rūpāni passāmi.


pli: Tassa mayhaṁ, bhikkhave, etadahosi:


pli: ‘sace kho ahaṁ obhāsañceva sañjāneyyaṁ rūpāni ca passeyyaṁ;


pli: evaṁ me idaṁ ñāṇadassanaṁ parisuddhataraṁ assā’ti.


pli: So kho ahaṁ, bhikkhave, aparena samayena appamatto ātāpī pahitatto viharanto obhāsañceva sañjānāmi, rūpāni ca passāmi;


pli: no ca kho tāhi devatāhi saddhiṁ santiṭṭhāmi sallapāmi sākacchaṁ samāpajjāmi.


pli: ‘sace kho ahaṁ obhāsañceva sañjāneyyaṁ, rūpāni ca passeyyaṁ, tāhi ca devatāhi saddhiṁ santiṭṭheyyaṁ sallapeyyaṁ sākacchaṁ samāpajjeyyaṁ;


pli: So kho ahaṁ, bhikkhave, aparena samayena appamatto ātāpī pahitatto viharanto obhāsañceva sañjānāmi, rūpāni ca passāmi, tāhi ca devatāhi saddhiṁ santiṭṭhāmi sallapāmi sākacchaṁ samāpajjāmi;


pli: no ca kho tā devatā jānāmi—


pli: imā devatā amukamhā vā amukamhā vā devanikāyāti.


pli: ‘sace kho ahaṁ obhāsañceva sañjāneyyaṁ, rūpāni ca passeyyaṁ, tāhi ca devatāhi saddhiṁ santiṭṭheyyaṁ sallapeyyaṁ sākacchaṁ samāpajjeyyaṁ, tā ca devatā jāneyyaṁ:


pli: “imā devatā amukamhā vā amukamhā vā devanikāyā”ti;


pli: So kho ahaṁ, bhikkhave, aparena samayena appamatto ātāpī pahitatto viharanto obhāsañceva sañjānāmi, rūpāni ca passāmi, tāhi ca devatāhi saddhiṁ santiṭṭhāmi sallapāmi sākacchaṁ samāpajjāmi, tā ca devatā jānāmi:


pli: ‘imā devatā amukamhā vā amukamhā vā devanikāyā’ti;


pli: no ca kho tā devatā jānāmi:


pli: ‘imā devatā imassa kammassa vipākena ito cutā tattha upapannā’ti …pe…


pli: tā ca devatā jānāmi:


pli: ‘imā devatā imassa kammassa vipākena ito cutā tattha upapannā’ti;


pli: ‘imā devatā imassa kammassa vipākena evamāhārā evaṁsukhadukkhappaṭisaṁvediniyo’ti …pe…


pli: ‘imā devatā imassa kammassa vipākena evamāhārā evaṁsukhadukkhappaṭisaṁvediniyo’ti;


pli: ‘imā devatā evaṁdīghāyukā evaṁciraṭṭhitikā’ti …pe…


pli: ‘imā devatā evaṁdīghāyukā evaṁciraṭṭhitikā’ti;


pli: no ca kho tā devatā jānāmi yadi vā me imāhi devatāhi saddhiṁ sannivutthapubbaṁ yadi vā na sannivutthapubbanti.


pli: Tassa mayhaṁ, bhikkhave, etadahosi:


pli: “imā devatā amukamhā vā amukamhā vā devanikāyā”ti, tā ca devatā jāneyyaṁ:


pli: “imā devatā imassa kammassa vipākena ito cutā tattha upapannā”ti, tā ca devatā jāneyyaṁ:


pli: “imā devatā evamāhārā evaṁsukhadukkhappaṭisaṁvediniyo”ti, tā ca devatā jāneyyaṁ:


pli: “imā devatā evaṁdīghāyukā evaṁciraṭṭhitikā”ti, tā ca devatā jāneyyaṁ yadi vā me imāhi devatāhi saddhiṁ sannivutthapubbaṁ yadi vā na sannivutthapubbanti;


pli: evaṁ me idaṁ ñāṇadassanaṁ parisuddhataraṁ assā’ti.


pli: So kho ahaṁ, bhikkhave, aparena samayena appamatto ātāpī pahitatto viharanto obhāsañceva sañjānāmi, rūpāni ca passāmi, tāhi ca devatāhi saddhiṁ santiṭṭhāmi sallapāmi sākacchaṁ samāpajjāmi, tā ca devatā jānāmi:


pli: ‘imā devatā amukamhā vā amukamhā vā devanikāyā’ti, tā ca devatā jānāmi:


pli: ‘imā devatā imassa kammassa vipākena ito cutā tattha upapannā’ti, tā ca devatā jānāmi:


pli: ‘imā devatā evamāhārā evaṁsukhadukkhappaṭisaṁvediniyo’ti, tā ca devatā jānāmi:


pli: ‘imā devatā evaṁdīghāyukā evaṁciraṭṭhitikā’ti, tā ca devatā jānāmi yadi vā me devatāhi saddhiṁ sannivutthapubbaṁ yadi vā na sannivutthapubbanti.


pli: Yāvakīvañca me, bhikkhave, evaṁ aṭṭhaparivaṭṭaṁ adhidevañāṇadassanaṁ na suvisuddhaṁ ahosi, neva tāvāhaṁ, bhikkhave, ‘sadevake loke samārake sabrahmake sassamaṇabrāhmaṇiyā pajāya sadevamanussāya anuttaraṁ sammāsambodhiṁ abhisambuddho’ti paccaññāsiṁ.


pli: Yato ca kho me, bhikkhave, evaṁ aṭṭhaparivaṭṭaṁ adhidevañāṇadassanaṁ suvisuddhaṁ ahosi, athāhaṁ, bhikkhave, ‘sadevake loke samārake sabrahmake sassamaṇabrāhmaṇiyā pajāya sadevamanussāya anuttaraṁ sammāsambodhiṁ abhisambuddho’ti paccaññāsiṁ;


pli: ñāṇañca pana me dassanaṁ udapādi;


pli: akuppā me cetovimutti; ayamantimā jāti natthi dāni punabbhavo”ti.


pli: Catutthaṁ.


title_pli: Aṅguttara Nikāya 8.65 7. Bhūmicālavagga

pli: Aṅguttara Nikāya 8.65


pli: 7. Bhūmicālavagga


pli: Abhibhāyatanasutta


pli: “Aṭṭhimāni, bhikkhave, abhibhāyatanāni.


pli: Katamāni aṭṭha?


pli: Ajjhattaṁ rūpasaññī eko bahiddhā rūpāni passati parittāni suvaṇṇadubbaṇṇāni.


pli: ‘Tāni abhibhuyya jānāmi passāmī’ti, evaṁsaññī hoti.


pli: Idaṁ paṭhamaṁ abhibhāyatanaṁ.


pli: Ajjhattaṁ rūpasaññī eko bahiddhā rūpāni passati appamāṇāni suvaṇṇadubbaṇṇāni.


pli: Idaṁ dutiyaṁ abhibhāyatanaṁ.


pli: Ajjhattaṁ arūpasaññī eko bahiddhā rūpāni passati parittāni suvaṇṇadubbaṇṇāni.


pli: Idaṁ tatiyaṁ abhibhāyatanaṁ.


pli: Ajjhattaṁ arūpasaññī eko bahiddhā rūpāni passati appamāṇāni suvaṇṇadubbaṇṇāni.


pli: Idaṁ catutthaṁ abhibhāyatanaṁ.


pli: Ajjhattaṁ arūpasaññī eko bahiddhā rūpāni passati nīlāni nīlavaṇṇāni nīlanidassanāni nīlanibhāsāni.


pli: Idaṁ pañcamaṁ abhibhāyatanaṁ.


pli: Ajjhattaṁ arūpasaññī eko bahiddhā rūpāni passati pītāni pītavaṇṇāni pītanidassanāni pītanibhāsāni.


pli: Idaṁ chaṭṭhaṁ abhibhāyatanaṁ.


pli: Ajjhattaṁ arūpasaññī eko bahiddhā rūpāni passati lohitakāni lohitakavaṇṇāni lohitakanidassanāni lohitakanibhāsāni.


pli: Idaṁ sattamaṁ abhibhāyatanaṁ.


pli: Ajjhattaṁ arūpasaññī eko bahiddhā rūpāni passati odātāni odātavaṇṇāni odātanidassanāni odātanibhāsāni.


pli: Idaṁ aṭṭhamaṁ abhibhāyatanaṁ.


pli: Imāni kho, bhikkhave, aṭṭha abhibhāyatanānī”ti.


pli: Pañcamaṁ.


title_pli: Aṅguttara Nikāya 8.66 7. Bhūmicālavagga

pli: Aṅguttara Nikāya 8.66


pli: 7. Bhūmicālavagga


pli: Vimokkhasutta


pli: “Aṭṭhime, bhikkhave, vimokkhā.


pli: Katame aṭṭha?


pli: Rūpī rūpāni passati.


pli: Ayaṁ paṭhamo vimokkho.


pli: Ajjhattaṁ arūpasaññī, bahiddhā rūpāni passati.


pli: Ayaṁ dutiyo vimokkho.


pli: Subhanteva adhimutto hoti.


pli: Ayaṁ tatiyo vimokkho.


pli: Sabbaso rūpasaññānaṁ samatikkamā paṭighasaññānaṁ atthaṅgamā nānattasaññānaṁ amanasikārā ‘ananto ākāso’ti ākāsānañcāyatanaṁ upasampajja viharati.


pli: Ayaṁ catuttho vimokkho.


pli: Sabbaso ākāsānañcāyatanaṁ samatikkamma ‘anantaṁ viññāṇan’ti viññāṇañcāyatanaṁ upasampajja viharati.


pli: Ayaṁ pañcamo vimokkho.


pli: Sabbaso viññāṇañcāyatanaṁ samatikkamma ‘natthi kiñcī’ti ākiñcaññāyatanaṁ upasampajja viharati.


pli: Ayaṁ chaṭṭho vimokkho.


pli: Sabbaso ākiñcaññāyatanaṁ samatikkamma nevasaññānāsaññāyatanaṁ upasampajja viharati.


pli: Ayaṁ sattamo vimokkho.


pli: Sabbaso nevasaññānāsaññāyatanaṁ samatikkamma saññāvedayitanirodhaṁ upasampajja viharati.


pli: Ayaṁ aṭṭhamo vimokkho.


pli: Ime kho, bhikkhave, aṭṭha vimokkhā”ti.


pli: Chaṭṭhaṁ.


title_pli: Aṅguttara Nikāya 8.67 7. Bhūmicālavagga

pli: Aṅguttara Nikāya 8.67


pli: 7. Bhūmicālavagga


pli: Anariyavohārasutta


pli: “Aṭṭhime, bhikkhave, anariyavohārā.


pli: Katame aṭṭha?


pli: Adiṭṭhe diṭṭhavāditā, asute sutavāditā, amute mutavāditā, aviññāte viññātavāditā, diṭṭhe adiṭṭhavāditā, sute asutavāditā, mute amutavāditā, viññāte aviññātavāditā.


pli: Ime kho, bhikkhave, aṭṭha anariyavohārā”ti.


pli: Sattamaṁ.


title_pli: Aṅguttara Nikāya 8.68 7. Bhūmicālavagga

pli: Aṅguttara Nikāya 8.68


pli: Ariyavohārasutta


pli: “Aṭṭhime, bhikkhave, ariyavohārā.


pli: Adiṭṭhe adiṭṭhavāditā, asute asutavāditā, amute amutavāditā, aviññāte aviññātavāditā, diṭṭhe diṭṭhavāditā, sute sutavāditā, mute mutavāditā, viññāte viññātavāditā.


pli: Ime kho, bhikkhave, aṭṭha ariyavohārā”ti.


pli: Aṭṭhamaṁ.


title_pli: Aṅguttara Nikāya 8.69 7. Bhūmicālavagga

pli: Aṅguttara Nikāya 8.69


pli: Parisāsutta


pli: “Aṭṭhimā, bhikkhave, parisā.


pli: Katamā aṭṭha?


pli: Khattiyaparisā, brāhmaṇaparisā, gahapatiparisā, samaṇaparisā, cātumahārājikaparisā, tāvatiṁsaparisā, māraparisā, brahmaparisā.


pli: Abhijānāmi kho panāhaṁ, bhikkhave, anekasataṁ khattiyaparisaṁ upasaṅkamitā.


pli: Tatrapi mayā sannisinnapubbañceva sallapitapubbañca sākacchā ca samāpannapubbā.


pli: Tattha yādisako tesaṁ vaṇṇo hoti tādisako mayhaṁ vaṇṇo hoti, yādisako tesaṁ saro hoti tādisako mayhaṁ saro hoti.


pli: Dhammiyā ca kathāya sandassemi samādapemi samuttejemi sampahaṁsemi.


pli: Bhāsamānañca maṁ na jānanti:


pli: ‘ko nu kho ayaṁ bhāsati devo vā manusso vā’ti.


pli: Dhammiyā kathāya sandassetvā samādapetvā samuttejetvā sampahaṁsetvā antaradhāyāmi.


pli: Antarahitañca maṁ na jānanti:


pli: ‘ko nu kho ayaṁ antarahito devo vā manusso vā’ti.


pli: Abhijānāmi kho panāhaṁ, bhikkhave, anekasataṁ brāhmaṇaparisaṁ …pe…


pli: gahapatiparisaṁ …


pli: samaṇaparisaṁ …


pli: cātumahārājikaparisaṁ …


pli: tāvatiṁsaparisaṁ …


pli: māraparisaṁ …


pli: brahmaparisaṁ upasaṅkamitā.


pli: Imā kho, bhikkhave, aṭṭha parisā”ti.


pli: Navamaṁ.


title_pli: Aṅguttara Nikāya 8.7 1. Mettāvagga

pli: Aṅguttara Nikāya 8.7


pli: 1. Mettāvagga


pli: Devadattavipattisutta


pli: Ekaṁ samayaṁ bhagavā rājagahe viharati gijjhakūṭe pabbate acirapakkante devadatte.


pli: Tatra bhagavā devadattaṁ ārabbha bhikkhū āmantesi:


pli: “sādhu, bhikkhave, bhikkhu kālena kālaṁ attavipattiṁ paccavekkhitā hoti.


pli: Sādhu, bhikkhave, bhikkhu kālena kālaṁ paravipattiṁ paccavekkhitā hoti.


pli: Sādhu, bhikkhave, bhikkhu kālena kālaṁ attasampattiṁ paccavekkhitā hoti.


pli: Sādhu, bhikkhave, bhikkhu kālena kālaṁ parasampattiṁ paccavekkhitā hoti.


pli: Aṭṭhahi, bhikkhave, asaddhammehi abhibhūto pariyādinnacitto devadatto āpāyiko nerayiko kappaṭṭho atekiccho.


pli: Katamehi aṭṭhahi?


pli: Lābhena hi, bhikkhave, abhibhūto pariyādinnacitto devadatto āpāyiko nerayiko kappaṭṭho atekiccho.


pli: Alābhena, bhikkhave …pe…


pli: yasena, bhikkhave …


pli: ayasena, bhikkhave …


pli: sakkārena, bhikkhave …


pli: asakkārena, bhikkhave …


pli: pāpicchatāya, bhikkhave …


pli: pāpamittatāya, bhikkhave, abhibhūto pariyādinnacitto devadatto āpāyiko nerayiko kappaṭṭho atekiccho.


pli: Imehi kho, bhikkhave, aṭṭhahi asaddhammehi abhibhūto pariyādinnacitto devadatto āpāyiko nerayiko kappaṭṭho atekiccho.


pli: Sādhu, bhikkhave, bhikkhu uppannaṁ lābhaṁ abhibhuyya abhibhuyya vihareyya,


pli: uppannaṁ alābhaṁ …pe…


pli: uppannaṁ yasaṁ …


pli: uppannaṁ ayasaṁ …


pli: uppannaṁ sakkāraṁ …


pli: uppannaṁ asakkāraṁ …


pli: uppannaṁ pāpicchataṁ …


pli: uppannaṁ pāpamittataṁ abhibhuyya abhibhuyya vihareyya.


pli: Kiñca, bhikkhave, bhikkhu atthavasaṁ paṭicca uppannaṁ lābhaṁ abhibhuyya abhibhuyya vihareyya,


pli: uppannaṁ pāpamittataṁ abhibhuyya abhibhuyya vihareyya?


pli: Yaṁ hissa, bhikkhave, uppannaṁ lābhaṁ anabhibhuyya viharato uppajjeyyuṁ āsavā vighātapariḷāhā, uppannaṁ lābhaṁ abhibhuyya viharato evaṁsa te āsavā vighātapariḷāhā na honti.


pli: Yaṁ hissa, bhikkhave, uppannaṁ alābhaṁ …pe…


pli: uppannaṁ pāpamittataṁ anabhibhuyya viharato uppajjeyyuṁ āsavā vighātapariḷāhā, uppannaṁ pāpamittataṁ abhibhuyya viharato evaṁsa te āsavā vighātapariḷāhā na honti.


pli: Idaṁ kho, bhikkhave, bhikkhu atthavasaṁ paṭicca uppannaṁ lābhaṁ abhibhuyya abhibhuyya vihareyya,


pli: Tasmātiha, bhikkhave, evaṁ sikkhitabbaṁ:


pli: ‘uppannaṁ lābhaṁ abhibhuyya abhibhuyya viharissāma,


pli: uppannaṁ pāpamittataṁ abhibhuyya abhibhuyya viharissāmā’ti.


pli: Evañhi vo, bhikkhave, sikkhitabban”ti.


pli: Sattamaṁ.


title_pli: Aṅguttara Nikāya 8.70 7. Bhūmicālavagga

pli: Aṅguttara Nikāya 8.70


pli: 7. Bhūmicālavagga


pli: Bhūmicālasutta


pli: Ekaṁ samayaṁ bhagavā vesāliyaṁ viharati mahāvane kūṭāgārasālāyaṁ.


pli: Atha kho bhagavā pubbaṇhasamayaṁ nivāsetvā pattacīvaramādāya vesāliṁ piṇḍāya pāvisi.


pli: Vesāliyaṁ piṇḍāya caritvā pacchābhattaṁ piṇḍapātapaṭikkanto āyasmantaṁ ānandaṁ āmantesi:


pli: “gaṇhāhi, ānanda, nisīdanaṁ.


pli: Yena cāpālaṁ cetiyaṁ tenupasaṅkamissāma divāvihārāyā”ti.


pli: “Evaṁ, bhante”ti kho āyasmā ānando bhagavato paṭissutvā nisīdanaṁ ādāya bhagavantaṁ piṭṭhito piṭṭhito anubandhi.


pli: Atha kho bhagavā yena cāpālaṁ cetiyaṁ tenupasaṅkami; upasaṅkamitvā paññatte āsane nisīdi.


pli: Nisajja kho bhagavā āyasmantaṁ ānandaṁ āmantesi:


pli: “Ramaṇīyā, ānanda, vesālī, ramaṇīyaṁ udenaṁ cetiyaṁ, ramaṇīyaṁ gotamakaṁ cetiyaṁ, ramaṇīyaṁ sattambaṁ cetiyaṁ, ramaṇīyaṁ bahuputtakaṁ cetiyaṁ; ramaṇīyaṁ sārandadaṁ cetiyaṁ, ramaṇīyaṁ cāpālaṁ cetiyaṁ.


pli: Yassa kassaci, ānanda, cattāro iddhipādā bhāvitā bahulīkatā yānīkatā vatthukatā anuṭṭhitā paricitā susamāraddhā, ākaṅkhamāno so, ānanda, kappaṁ vā tiṭṭheyya kappāvasesaṁ vā.


pli: Tathāgatassa kho, ānanda, cattāro iddhipādā bhāvitā bahulīkatā yānīkatā vatthukatā anuṭṭhitā paricitā susamāraddhā. Ākaṅkhamāno, ānanda, tathāgato kappaṁ vā tiṭṭheyya kappāvasesaṁ vā”ti.


pli: Evampi kho āyasmā ānando bhagavatā oḷārike nimitte kayiramāne oḷārike obhāse kayiramāne nāsakkhi paṭivijjhituṁ;


pli: na bhagavantaṁ yāci:


pli: “tiṭṭhatu, bhante, bhagavā kappaṁ, tiṭṭhatu sugato kappaṁ bahujanahitāya bahujanasukhāya lokānukampāya atthāya hitāya sukhāya devamanussānan”ti, yathā taṁ mārena pariyuṭṭhitacitto.


pli: Dutiyampi kho bhagavā …pe…


pli: tatiyampi kho bhagavā āyasmantaṁ ānandaṁ āmantesi:


pli: “ramaṇīyā, ānanda, vesālī, ramaṇīyaṁ udenaṁ cetiyaṁ, ramaṇīyaṁ gotamakaṁ cetiyaṁ, ramaṇīyaṁ sattambaṁ cetiyaṁ, ramaṇīyaṁ bahuputtakaṁ cetiyaṁ, ramaṇīyaṁ sārandadaṁ cetiyaṁ, ramaṇīyaṁ cāpālaṁ cetiyaṁ.


pli: Tathāgatassa kho, ānanda, cattāro iddhipādā bhāvitā …pe… ākaṅkhamāno, ānanda, tathāgato kappaṁ vā tiṭṭheyya kappāvasesaṁ vā”ti.


pli: Atha kho bhagavā āyasmantaṁ ānandaṁ āmantesi:


pli: “gaccha tvaṁ, ānanda, yassadāni kālaṁ maññasī”ti.


pli: “Evaṁ, bhante”ti kho āyasmā ānando bhagavato paṭissutvā uṭṭhāyāsanā bhagavantaṁ abhivādetvā padakkhiṇaṁ katvā bhagavato avidūre aññatarasmiṁ rukkhamūle nisīdi.


pli: Atha kho māro pāpimā acirapakkante āyasmante ānande bhagavantaṁ etadavoca:


pli: “Parinibbātu dāni, bhante, bhagavā, parinibbātu sugato. Parinibbānakālo dāni, bhante, bhagavato.


pli: Bhāsitā kho panesā, bhante, bhagavatā vācā:


pli: ‘na tāvāhaṁ, pāpima, parinibbāyissāmi yāva me bhikkhū na sāvakā bhavissanti viyattā vinītā visāradā pattayogakkhemā bahussutā dhammadharā dhammānudhammappaṭipannā sāmīcippaṭipannā anudhammacārino, sakaṁ ācariyakaṁ uggahetvā ācikkhissanti desessanti paññapessanti paṭṭhapessanti vivarissanti vibhajissanti uttānīkarissanti uppannaṁ parappavādaṁ sahadhammena suniggahitaṁ niggahetvā sappāṭihāriyaṁ dhammaṁ desessantī’ti.


pli: Etarahi, bhante, bhikkhū bhagavato sāvakā viyattā vinītā visāradā pattayogakkhemā bahussutā dhammadharā dhammānudhammappaṭipannā sāmīcippaṭipannā anudhammacārino, sakaṁ ācariyakaṁ uggahetvā ācikkhanti desenti paññapenti paṭṭhapenti vivaranti vibhajanti uttānīkaronti uppannaṁ parappavādaṁ sahadhammena suniggahitaṁ niggahetvā sappāṭihāriyaṁ dhammaṁ desenti.


pli: Parinibbātu dāni, bhante, bhagavā, parinibbātu sugato. Parinibbānakālo dāni, bhante, bhagavato.


pli: ‘na tāvāhaṁ, pāpima, parinibbāyissāmi yāva me bhikkhuniyo na sāvikā bhavissanti …pe…


pli: yāva me upāsakā na sāvakā bhavissanti …pe…


pli: yāva me upāsikā na sāvikā bhavissanti viyattā vinītā visāradā pattayogakkhemā bahussutā dhammadharā dhammānudhammappaṭipannā sāmīcippaṭipannā anudhammacāriniyo, sakaṁ ācariyakaṁ uggahetvā ācikkhissanti desessanti paññapessanti paṭṭhapessanti vivarissanti vibhajissanti uttānīkarissanti, uppannaṁ parappavādaṁ sahadhammena suniggahitaṁ niggahetvā sappāṭihāriyaṁ dhammaṁ desessantī’ti.


pli: Etarahi, bhante, upāsikā bhagavato sāvikā viyattā vinītā visāradā pattayogakkhemā bahussutā dhammadharā dhammānudhammappaṭipannā sāmīcippaṭipannā anudhammacāriniyo, sakaṁ ācariyakaṁ uggahetvā ācikkhanti desenti paññapenti paṭṭhapenti vivaranti vibhajanti uttānīkaronti, uppannaṁ parappavādaṁ sahadhammena suniggahitaṁ niggahetvā sappāṭihāriyaṁ dhammaṁ desenti.


pli: ‘na tāvāhaṁ, pāpima, parinibbāyissāmi yāva me idaṁ brahmacariyaṁ na iddhañceva bhavissati phītañca vitthārikaṁ bāhujaññaṁ puthubhūtaṁ, yāva devamanussehi suppakāsitan’ti.


pli: Etarahi, bhante, bhagavato brahmacariyaṁ iddhañceva phītañca vitthārikaṁ bāhujaññaṁ puthubhūtaṁ, yāva devamanussehi suppakāsitaṁ.


pli: Parinibbātu dāni, bhante, bhagavā, parinibbātu sugato. Parinibbānakālo dāni, bhante, bhagavato”ti.


pli: “Appossukko tvaṁ, pāpima, hohi. Naciraṁ tathāgatassa parinibbānaṁ bhavissati.


pli: Ito tiṇṇaṁ māsānaṁ accayena tathāgato parinibbāyissatī”ti.


pli: Atha kho bhagavā cāpāle cetiye sato sampajāno āyusaṅkhāraṁ ossaji.


pli: Ossaṭṭhe ca bhagavatā āyusaṅkhāre mahābhūmicālo ahosi bhiṁsanako salomahaṁso, devadundubhiyo ca phaliṁsu.


pli: Atha kho bhagavā etamatthaṁ viditvā tāyaṁ velāyaṁ imaṁ udānaṁ udānesi:


pli: “Tulamatulañca sambhavaṁ,


pli: Bhavasaṅkhāramavassaji muni;


pli: Ajjhattarato samāhito,


pli: Abhindi kavacamivattasambhavan”ti.


pli: Atha kho āyasmato ānandassa etadahosi:


pli: “mahā vatāyaṁ bhūmicālo;


pli: sumahā vatāyaṁ bhūmicālo bhiṁsanako salomahaṁso, devadundubhiyo ca phaliṁsu.


pli: Ko nu kho hetu, ko paccayo mahato bhūmicālassa pātubhāvāyā”ti?


pli: Atha kho āyasmā ānando yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho āyasmā ānando bhagavantaṁ etadavoca:


pli: “mahā vatāyaṁ, bhante, bhūmicālo;


pli: sumahā vatāyaṁ, bhante, bhūmicālo bhiṁsanako salomahaṁso, devadundubhiyo ca phaliṁsu.


pli: Ko nu kho, bhante, hetu, ko paccayo mahato bhūmicālassa pātubhāvāyā”ti?


pli: “Aṭṭhime, ānanda, hetū, aṭṭha paccayā mahato bhūmicālassa pātubhāvāya.


pli: Katame aṭṭha?


pli: Ayaṁ, ānanda, mahāpathavī udake patiṭṭhitā; udakaṁ vāte patiṭṭhitaṁ; vāto ākāsaṭṭho hoti. So, ānanda, samayo yaṁ mahāvātā vāyanti; mahāvātā vāyantā udakaṁ kampenti; udakaṁ kampitaṁ pathaviṁ kampeti.


pli: Ayaṁ, ānanda, paṭhamo hetu, paṭhamo paccayo mahato bhūmicālassa pātubhāvāya.


pli: Puna caparaṁ, ānanda, samaṇo vā brāhmaṇo vā iddhimā cetovasippatto devatā vā mahiddhikā mahānubhāvā. Tassa parittā pathavīsaññā bhāvitā hoti, appamāṇā āposaññā. So imaṁ pathaviṁ kampeti saṅkampeti sampakampeti sampavedheti.


pli: Ayaṁ, ānanda, dutiyo hetu, dutiyo paccayo mahato bhūmicālassa pātubhāvāya.


pli: Puna caparaṁ, ānanda, yadā bodhisatto tusitā kāyā cavitvā sato sampajāno mātukucchiṁ okkamati, tadāyaṁ pathavī kampati saṅkampati sampakampati sampavedhati.


pli: Ayaṁ, ānanda, tatiyo hetu, tatiyo paccayo mahato bhūmicālassa pātubhāvāya.


pli: Puna caparaṁ, ānanda, yadā bodhisatto sato sampajāno mātukucchismā nikkhamati, tadāyaṁ pathavī kampati saṅkampati sampakampati sampavedhati.


pli: Ayaṁ, ānanda, catuttho hetu, catuttho paccayo mahato bhūmicālassa pātubhāvāya.


pli: Puna caparaṁ, ānanda, yadā tathāgato anuttaraṁ sammāsambodhiṁ abhisambujjhati, tadāyaṁ pathavī kampati saṅkampati sampakampati sampavedhati.


pli: Ayaṁ, ānanda, pañcamo hetu, pañcamo paccayo mahato bhūmicālassa pātubhāvāya.


pli: Puna caparaṁ, ānanda, yadā tathāgato anuttaraṁ dhammacakkaṁ pavatteti, tadāyaṁ pathavī kampati saṅkampati sampakampati sampavedhati.


pli: Ayaṁ, ānanda, chaṭṭho hetu, chaṭṭho paccayo mahato bhūmicālassa pātubhāvāya.


pli: Puna caparaṁ, ānanda, yadā tathāgato sato sampajāno āyusaṅkhāraṁ ossajjati, tadāyaṁ pathavī kampati saṅkampati sampakampati sampavedhati.


pli: Ayaṁ, ānanda, sattamo hetu, sattamo paccayo mahato bhūmicālassa pātubhāvāya.


pli: Puna caparaṁ, ānanda, yadā tathāgato anupādisesāya nibbānadhātuyā parinibbāyati, tadāyaṁ pathavī kampati saṅkampati sampakampati sampavedhati.


pli: Ayaṁ, ānanda, aṭṭhamo hetu, aṭṭhamo paccayo mahato bhūmicālassa pātubhāvāya.


pli: Ime kho, ānanda, aṭṭha hetū, aṭṭha paccayā mahato bhūmicālassa pātubhāvāyā”ti.


pli: Dasamaṁ.


pli: Bhūmicālavaggo dutiyo.


pli: Tassuddānaṁ


pli: Icchā alañca saṅkhittaṁ,


pli: gayā abhibhunā saha;


pli: Vimokkho dve ca vohārā,


pli: parisā bhūmicālenāti.


title_pli: Aṅguttara Nikāya 8.71 8. Yamakavagga

pli: Aṅguttara Nikāya 8.71


pli: 8. Yamakavagga


pli: Paṭhamasaddhāsutta


pli: “Saddho ca, bhikkhave, bhikkhu hoti, no ca sīlavā.


pli: Evaṁ so tenaṅgena aparipūro hoti.


pli: Tena taṁ aṅgaṁ paripūretabbaṁ:


pli: ‘kintāhaṁ saddho ca assaṁ sīlavā cā’ti.


pli: Yato ca kho, bhikkhave, bhikkhu saddho ca hoti sīlavā ca,


pli: evaṁ so tenaṅgena paripūro hoti.


pli: Saddho ca, bhikkhave, bhikkhu hoti sīlavā ca, no ca bahussuto.


pli: ‘kintāhaṁ saddho ca assaṁ, sīlavā ca, bahussuto cā’ti.


pli: Yato ca kho, bhikkhave, bhikkhu saddho ca hoti sīlavā ca bahussuto ca,


pli: Saddho ca, bhikkhave, bhikkhu hoti sīlavā ca bahussuto ca, no ca dhammakathiko …pe…


pli: dhammakathiko ca, no ca parisāvacaro …pe…


pli: parisāvacaro ca, no ca visārado parisāya dhammaṁ deseti …pe…


pli: visārado ca parisāya dhammaṁ deseti, no ca catunnaṁ jhānānaṁ ābhicetasikānaṁ diṭṭhadhammasukhavihārānaṁ nikāmalābhī hoti akicchalābhī akasiralābhī …pe…


pli: catunnaṁ jhānānaṁ ābhicetasikānaṁ diṭṭhadhammasukhavihārānaṁ nikāmalābhī hoti akicchalābhī akasiralābhī, no ca āsavānaṁ khayā anāsavaṁ cetovimuttiṁ paññāvimuttiṁ diṭṭheva dhamme sayaṁ abhiññā sacchikatvā upasampajja viharati;


pli: evaṁ so tenaṅgena aparipūro hoti.


pli: ‘kintāhaṁ saddho ca assaṁ, sīlavā ca, bahussuto ca, dhammakathiko ca, parisāvacaro ca, visārado ca parisāya dhammaṁ deseyyaṁ, catunnañca jhānānaṁ ābhicetasikānaṁ diṭṭhadhammasukhavihārānaṁ nikāmalābhī assaṁ akicchalābhī akasiralābhī, āsavānañca khayā anāsavaṁ cetovimuttiṁ paññāvimuttiṁ diṭṭheva dhamme sayaṁ abhiññā sacchikatvā upasampajja vihareyyan’ti.


pli: Yato ca kho, bhikkhave, bhikkhu saddho ca hoti, sīlavā ca, bahussuto ca, dhammakathiko ca, parisāvacaro ca, visārado ca parisāya dhammaṁ deseti, catunnañca jhānānaṁ ābhicetasikānaṁ diṭṭhadhammasukhavihārānaṁ nikāmalābhī hoti akicchalābhī akasiralābhī, āsavānañca khayā anāsavaṁ cetovimuttiṁ paññāvimuttiṁ diṭṭheva dhamme sayaṁ abhiññā sacchikatvā upasampajja viharati;


pli: Imehi kho, bhikkhave, aṭṭhahi dhammehi samannāgato bhikkhu samantapāsādiko ca hoti sabbākāraparipūro cā”ti.


pli: Paṭhamaṁ.


title_pli: Aṅguttara Nikāya 8.72 8. Yamakavagga

pli: Aṅguttara Nikāya 8.72


pli: 8. Yamakavagga


pli: Dutiyasaddhāsutta


pli: “Saddho ca, bhikkhave, bhikkhu hoti, no ca sīlavā.


pli: Evaṁ so tenaṅgena aparipūro hoti.


pli: Tena taṁ aṅgaṁ paripūretabbaṁ:


pli: ‘kintāhaṁ saddho ca assaṁ sīlavā cā’ti.


pli: Yato ca kho, bhikkhave, bhikkhu saddho ca hoti sīlavā ca,


pli: evaṁ so tenaṅgena paripūro hoti.


pli: Saddho ca, bhikkhave, bhikkhu hoti sīlavā ca, no ca bahussuto …pe…


pli: bahussuto ca, no ca dhammakathiko …pe…


pli: dhammakathiko ca, no ca parisāvacaro …pe…


pli: parisāvacaro ca, no ca visārado parisāya dhammaṁ deseti …pe…


pli: visārado ca parisāya dhammaṁ deseti, no ca ye te santā vimokkhā atikkamma rūpe āruppā te kāyena phusitvā viharati …pe…


pli: ye te santā vimokkhā atikkamma rūpe āruppā te kāyena phusitvā viharati, no ca āsavānaṁ khayā anāsavaṁ cetovimuttiṁ paññāvimuttiṁ diṭṭheva dhamme sayaṁ abhiññā sacchikatvā upasampajja viharati;


pli: evaṁ so tenaṅgena aparipūro hoti.


pli: ‘kintāhaṁ saddho ca assaṁ, sīlavā ca, bahussuto ca, dhammakathiko ca, parisāvacaro ca, visārado ca parisāya dhammaṁ deseyyaṁ, ye te santā vimokkhā atikkamma rūpe āruppā te kāyena phusitvā vihareyyaṁ, āsavānañca khayā anāsavaṁ cetovimuttiṁ paññāvimuttiṁ diṭṭheva dhamme sayaṁ abhiññā sacchikatvā upasampajja vihareyyan’ti.


pli: Yato ca kho, bhikkhave, bhikkhu saddho ca hoti, sīlavā ca, bahussuto ca, dhammakathiko ca, parisāvacaro ca, visārado ca parisāya dhammaṁ deseti. Ye te santā vimokkhā atikkamma rūpe āruppā te ca kāyena phusitvā viharati, āsavānañca khayā …pe… sacchikatvā upasampajja viharati;


pli: Imehi kho, bhikkhave, aṭṭhahi dhammehi samannāgato bhikkhu samantapāsādiko ca hoti sabbākāraparipūro cā”ti.


pli: Dutiyaṁ.


title_pli: Aṅguttara Nikāya 8.73 8. Yamakavagga

pli: Aṅguttara Nikāya 8.73


pli: 8. Yamakavagga


pli: Paṭhamamaraṇassatisutta


pli: Ekaṁ samayaṁ bhagavā nātike viharati giñjakāvasathe.


pli: Tatra kho bhagavā bhikkhū āmantesi:


pli: “bhikkhavo”ti.


pli: “Bhadante”ti te bhikkhū bhagavato paccassosuṁ.


pli: Bhagavā etadavoca:


pli: “maraṇassati, bhikkhave, bhāvitā bahulīkatā mahapphalā hoti mahānisaṁsā amatogadhā amatapariyosānā.


pli: Bhāvetha no tumhe, bhikkhave, maraṇassatin”ti.


pli: Evaṁ vutte, aññataro bhikkhu bhagavantaṁ etadavoca:


pli: “ahaṁ kho, bhante, bhāvemi maraṇassatin”ti.


pli: “Yathā kathaṁ pana tvaṁ, bhikkhu, bhāvesi maraṇassatin”ti?


pli: “Idha mayhaṁ, bhante, evaṁ hoti:


pli: ‘aho vatāhaṁ rattindivaṁ jīveyyaṁ, bhagavato sāsanaṁ manasi kareyyaṁ, bahu vata me kataṁ assā’ti.


pli: Evaṁ kho ahaṁ, bhante, bhāvemi maraṇassatin”ti.


pli: Aññataropi kho bhikkhu bhagavantaṁ etadavoca:


pli: “ahampi kho, bhante, bhāvemi maraṇassatin”ti.


pli: ‘aho vatāhaṁ divasaṁ jīveyyaṁ, bhagavato sāsanaṁ manasi kareyyaṁ, bahu vata me kataṁ assā’ti.


pli: ‘aho vatāhaṁ upaḍḍhadivasaṁ jīveyyaṁ, bhagavato sāsanaṁ manasi kareyyaṁ, bahu vata me kataṁ assā’ti.


pli: ‘aho vatāhaṁ tadantaraṁ jīveyyaṁ yadantaraṁ ekapiṇḍapātaṁ bhuñjāmi, bhagavato sāsanaṁ manasi kareyyaṁ, bahu vata me kataṁ assā’ti.


pli: ‘aho vatāhaṁ tadantaraṁ jīveyyaṁ yadantaraṁ upaḍḍhapiṇḍapātaṁ bhuñjāmi, bhagavato sāsanaṁ manasi kareyyaṁ, bahu vata me kataṁ assā’ti.


pli: ‘aho vatāhaṁ tadantaraṁ jīveyyaṁ yadantaraṁ cattāro pañca ālope saṅkhāditvā ajjhoharāmi, bhagavato sāsanaṁ manasi kareyyaṁ, bahu vata me kataṁ assā’ti.


pli: ‘aho vatāhaṁ tadantaraṁ jīveyyaṁ yadantaraṁ ekaṁ ālopaṁ saṅkhāditvā ajjhoharāmi, bhagavato sāsanaṁ manasi kareyyaṁ, bahu vata me kataṁ assā’ti.


pli: ‘aho vatāhaṁ tadantaraṁ jīveyyaṁ yadantaraṁ assasitvā vā passasāmi, passasitvā vā assasāmi, bhagavato sāsanaṁ manasi kareyyaṁ, bahu vata me kataṁ assā’ti.


pli: Evaṁ vutte, bhagavā te bhikkhū etadavoca:


pli: “yvāyaṁ, bhikkhave, bhikkhu evaṁ maraṇassatiṁ bhāveti:


pli: Yo cāyaṁ, bhikkhave, bhikkhu evaṁ maraṇassatiṁ bhāveti:


pli: ‘aho vatāhaṁ divasaṁ jīveyyaṁ, bhagavato sāsanaṁ manasi kareyyaṁ, bahu vata me kataṁ assā’ti;


pli: yo cāyaṁ, bhikkhave, bhikkhu evaṁ maraṇassatiṁ bhāveti:


pli: ‘aho vatāhaṁ tadantaraṁ jīveyyaṁ yadantaraṁ ekapiṇḍapātaṁ bhuñjāmi, bhagavato sāsanaṁ manasi kareyyaṁ, bahu vata me kataṁ assā’ti;


pli: ‘aho vatāhaṁ tadantaraṁ jīveyyaṁ yadantaraṁ cattāro pañca ālope saṅkhāditvā ajjhoharāmi, bhagavato sāsanaṁ manasi kareyyaṁ, bahu vata me kataṁ assā’ti—


pli: ime vuccanti, bhikkhave, ‘bhikkhū pamattā viharanti, dandhaṁ maraṇassatiṁ bhāventi āsavānaṁ khayāya’.


pli: Yo ca khvāyaṁ, bhikkhave, bhikkhu evaṁ maraṇassatiṁ bhāveti:


pli: ‘aho vatāhaṁ tadantaraṁ jīveyyaṁ yadantaraṁ assasitvā vā passasāmi, passasitvā vā assasāmi, bhagavato sāsanaṁ manasi kareyyaṁ, bahu vata me kataṁ assā’ti—


pli: ime vuccanti, bhikkhave, ‘bhikkhū appamattā viharanti, tikkhaṁ maraṇassatiṁ bhāventi āsavānaṁ khayāya’.


pli: Tasmātiha, bhikkhave, evaṁ sikkhitabbaṁ:


pli: ‘appamattā viharissāma, tikkhaṁ maraṇassatiṁ bhāvayissāma āsavānaṁ khayāyā’ti.


pli: Evañhi vo, bhikkhave, sikkhitabban”ti.


pli: Tatiyaṁ.


title_pli: Aṅguttara Nikāya 8.74 8. Yamakavagga

pli: Aṅguttara Nikāya 8.74


pli: 8. Yamakavagga


pli: Dutiyamaraṇassatisutta


pli: Ekaṁ samayaṁ bhagavā nātike viharati giñjakāvasathe.


pli: Tatra kho bhagavā bhikkhū āmantesi …pe…


pli: maraṇassati, bhikkhave, bhāvitā bahulīkatā mahapphalā hoti mahānisaṁsā amatogadhā amatapariyosānā.


pli: Kathaṁ bhāvitā ca, bhikkhave, maraṇassati kathaṁ bahulīkatā mahapphalā hoti mahānisaṁsā amatogadhā amatapariyosānā?


pli: Idha, bhikkhave, bhikkhu divase nikkhante rattiyā patihitāya iti paṭisañcikkhati:


pli: ‘bahukā kho me paccayā maraṇassa—


pli: ahi vā maṁ ḍaṁseyya, vicchiko vā maṁ ḍaṁseyya, satapadī vā maṁ ḍaṁseyya;


pli: tena me assa kālakiriyā. So mama assa antarāyo.


pli: Upakkhalitvā vā papateyyaṁ, bhattaṁ vā me bhuttaṁ byāpajjeyya, pittaṁ vā me kuppeyya, semhaṁ vā me kuppeyya, satthakā vā me vātā kuppeyyuṁ, manussā vā maṁ upakkameyyuṁ, amanussā vā maṁ upakkameyyuṁ;


pli: tena me assa kālakiriyā. So mama assa antarāyo’ti.


pli: Tena, bhikkhave, bhikkhunā iti paṭisañcikkhitabbaṁ:


pli: ‘atthi nu kho me pāpakā akusalā dhammā appahīnā ye me assu rattiṁ kālaṁ karontassa antarāyāyā’ti.


pli: Sace, bhikkhave, bhikkhu paccavekkhamāno evaṁ jānāti:


pli: ‘atthi me pāpakā akusalā dhammā appahīnā ye me assu rattiṁ kālaṁ karontassa antarāyāyā’ti, tena, bhikkhave, bhikkhunā tesaṁyeva pāpakānaṁ akusalānaṁ dhammānaṁ pahānāya adhimatto chando ca vāyāmo ca ussāho ca ussoḷhī ca appaṭivānī ca sati ca sampajaññañca karaṇīyaṁ.


pli: Seyyathāpi, bhikkhave, ādittacelo vā ādittasīso vā tasseva celassa vā sīsassa vā nibbāpanāya adhimattaṁ chandañca vāyāmañca ussāhañca ussoḷhiñca appaṭivāniñca satiñca sampajaññañca kareyya;


pli: evamevaṁ kho, bhikkhave, tena bhikkhunā tesaṁyeva pāpakānaṁ akusalānaṁ dhammānaṁ pahānāya adhimatto chando ca vāyāmo ca ussāho ca ussoḷhī ca appaṭivānī ca sati ca sampajaññañca karaṇīyaṁ.


pli: Sace pana, bhikkhave, bhikkhu paccavekkhamāno evaṁ jānāti:


pli: ‘natthi me pāpakā akusalā dhammā appahīnā ye me assu rattiṁ kālaṁ karontassa antarāyāyā’ti, tena, bhikkhave, bhikkhunā teneva pītipāmojjena vihātabbaṁ ahorattānusikkhinā kusalesu dhammesu.


pli: Idha pana, bhikkhave, bhikkhu rattiyā nikkhantāya divase patihite iti paṭisañcikkhati:


pli: ‘atthi nu kho me pāpakā akusalā dhammā appahīnā ye me assu divā kālaṁ karontassa antarāyāyā’ti.


pli: ‘atthi me pāpakā akusalā dhammā appahīnā ye me assu divā kālaṁ karontassa antarāyāyā’ti, tena, bhikkhave, bhikkhunā tesaṁyeva pāpakānaṁ akusalānaṁ dhammānaṁ pahānāya adhimatto chando ca vāyāmo ca ussāho ca ussoḷhī ca appaṭivānī ca sati ca sampajaññañca karaṇīyaṁ.


pli: ‘natthi me pāpakā akusalā dhammā appahīnā ye me assu divā kālaṁ karontassa antarāyāyā’ti, tena, bhikkhave, bhikkhunā teneva pītipāmojjena vihātabbaṁ ahorattānusikkhinā kusalesu dhammesu.


pli: Evaṁ bhāvitā kho, bhikkhave, maraṇassati evaṁ bahulīkatā mahapphalā hoti mahānisaṁsā amatogadhā amatapariyosānā”ti.


pli: Catutthaṁ.


title_pli: Aṅguttara Nikāya 8.75 8. Yamakavagga

pli: Aṅguttara Nikāya 8.75


pli: 8. Yamakavagga


pli: Paṭhamasampadāsutta


pli: “Aṭṭhimā, bhikkhave, sampadā.


pli: Katamā aṭṭha?


pli: Uṭṭhānasampadā, ārakkhasampadā, kalyāṇamittatā, samajīvitā, saddhāsampadā, sīlasampadā, cāgasampadā, paññāsampadā—


pli: imā kho, bhikkhave, aṭṭha sampadāti.


pli: Uṭṭhātā kammadheyyesu,


pli: appamatto vidhānavā;


pli: Samaṁ kappeti jīvikaṁ,


pli: sambhataṁ anurakkhati.


pli: Saddho sīlena sampanno,


pli: vadaññū vītamaccharo;


pli: Niccaṁ maggaṁ visodheti,


pli: sotthānaṁ samparāyikaṁ.


pli: Iccete aṭṭha dhammā ca,


pli: saddhassa gharamesino;


pli: Akkhātā saccanāmena,


pli: ubhayattha sukhāvahā.


pli: Diṭṭhadhammahitatthāya,


pli: samparāyasukhāya ca;


pli: Evametaṁ gahaṭṭhānaṁ,


pli: cāgo puññaṁ pavaḍḍhatī”ti.


pli: Pañcamaṁ.


title_pli: Aṅguttara Nikāya 8.76 8. Yamakavagga

pli: Aṅguttara Nikāya 8.76


pli: 8. Yamakavagga


pli: Dutiyasampadāsutta


pli: “Aṭṭhimā, bhikkhave, sampadā.


pli: Katamā aṭṭha?


pli: Uṭṭhānasampadā, ārakkhasampadā, kalyāṇamittatā, samajīvitā, saddhāsampadā, sīlasampadā, cāgasampadā, paññāsampadā.


pli: Katamā ca, bhikkhave, uṭṭhānasampadā?


pli: Idha, bhikkhave, kulaputto yena kammaṭṭhānena jīvitaṁ kappeti—


pli: yadi kasiyā yadi vaṇijjāya yadi gorakkhena yadi issattena yadi rājaporisena yadi sippaññatarena—


pli: tattha dakkho hoti analaso, tatrupāyāya vīmaṁsāya samannāgato, alaṁ kātuṁ alaṁ saṁvidhātunti.


pli: Ayaṁ vuccati, bhikkhave, uṭṭhānasampadā.


pli: Katamā ca, bhikkhave, ārakkhasampadā?


pli: Idha, bhikkhave, kulaputtassa bhogā honti uṭṭhānavīriyādhigatā bāhābalaparicitā sedāvakkhittā dhammikā dhammaladdhā te ārakkhena guttiyā sampādeti:


pli: ‘kinti me bhoge neva rājāno hareyyuṁ, na corā hareyyuṁ, na aggi ḍaheyya, na udakaṁ vaheyya, na appiyā dāyādā hareyyun’ti.


pli: Ayaṁ vuccati, bhikkhave, ārakkhasampadā.


pli: Katamā ca, bhikkhave, kalyāṇamittatā?


pli: Idha, bhikkhave, kulaputto yasmiṁ gāme vā nigame vā paṭivasati, tattha ye te honti gahapatī vā gahapatiputtā vā daharā vā vuddhasīlino vuddhā vā vuddhasīlino saddhāsampannā sīlasampannā cāgasampannā paññāsampannā, tehi saddhiṁ santiṭṭhati sallapati sākacchaṁ samāpajjati; yathārūpānaṁ saddhāsampannānaṁ saddhāsampadaṁ anusikkhati, yathārūpānaṁ sīlasampannānaṁ sīlasampadaṁ anusikkhati, yathārūpānaṁ cāgasampannānaṁ cāgasampadaṁ anusikkhati, yathārūpānaṁ paññāsampannānaṁ paññāsampadaṁ anusikkhati.


pli: Ayaṁ vuccati, bhikkhave, kalyāṇamittatā.


pli: Katamā ca, bhikkhave, samajīvitā?


pli: Idha, bhikkhave, kulaputto āyañca bhogānaṁ viditvā vayañca bhogānaṁ viditvā samaṁ jīvikaṁ kappeti nāccogāḷhaṁ nātihīnaṁ: ‘evaṁ me āyo vayaṁ pariyādāya ṭhassati, na ca me vayo āyaṁ pariyādāya ṭhassatī’ti.


pli: Seyyathāpi, bhikkhave, tulādhāro vā tulādhārantevāsī vā tulaṁ paggahetvā jānāti: ‘ettakena vā onataṁ, ettakena vā unnatan’ti;


pli: evamevaṁ kho, bhikkhave, kulaputto āyañca bhogānaṁ viditvā vayañca bhogānaṁ viditvā samaṁ jīvikaṁ kappeti nāccogāḷhaṁ nātihīnaṁ: ‘evaṁ me āyo vayaṁ pariyādāya ṭhassati, na ca me vayo āyaṁ pariyādāya ṭhassatī’ti.


pli: Sacāyaṁ, bhikkhave, kulaputto appāyo samāno uḷāraṁ jīvikaṁ kappeti, tassa bhavanti vattāro ‘udumbarakhādī vāyaṁ kulaputto bhoge khādatī’ti.


pli: Sace panāyaṁ, bhikkhave, kulaputto mahāyo samāno kasiraṁ jīvikaṁ kappeti, tassa bhavanti vattāro: ‘ajeṭṭhamaraṇaṁ vāyaṁ kulaputto marissatī’ti.


pli: Yato ca khoyaṁ, bhikkhave, kulaputto āyañca bhogānaṁ viditvā vayañca bhogānaṁ viditvā samaṁ jīvikaṁ kappeti nāccogāḷhaṁ nātihīnaṁ: ‘evaṁ me āyo vayaṁ pariyādāya ṭhassati, na ca me vayo āyaṁ pariyādāya ṭhassatī’ti.


pli: Ayaṁ vuccati, bhikkhave, samajīvitā.


pli: Katamā ca, bhikkhave, saddhāsampadā?


pli: Idha, bhikkhave, kulaputto saddho hoti, saddahati tathāgatassa bodhiṁ:


pli: ‘itipi so bhagavā …pe… satthā devamanussānaṁ buddho bhagavā’ti.


pli: Ayaṁ vuccati, bhikkhave, saddhāsampadā.


pli: Katamā ca, bhikkhave, sīlasampadā?


pli: Idha, bhikkhave, kulaputto pāṇātipātā paṭivirato hoti …pe… surāmerayamajjapamādaṭṭhānā paṭivirato hoti.


pli: Ayaṁ vuccati, bhikkhave, sīlasampadā.


pli: Katamā ca, bhikkhave, cāgasampadā?


pli: Idha, bhikkhave, kulaputto vigatamalamaccherena cetasā agāraṁ ajjhāvasati …pe… yācayogo dānasaṁvibhāgarato.


pli: Ayaṁ vuccati, bhikkhave, cāgasampadā.


pli: Katamā ca, bhikkhave, paññāsampadā?


pli: Idha, bhikkhave, kulaputto paññavā hoti …pe… sammā dukkhakkhayagāminiyā.


pli: Ayaṁ vuccati, bhikkhave, paññāsampadā.


pli: Imā kho, bhikkhave, aṭṭha sampadāti.


pli: Uṭṭhātā kammadheyyesu,


pli: appamatto vidhānavā;


pli: Samaṁ kappeti jīvikaṁ,


pli: sambhataṁ anurakkhati.


pli: Saddho sīlena sampanno,


pli: vadaññū vītamaccharo;


pli: Niccaṁ maggaṁ visodheti,


pli: sotthānaṁ samparāyikaṁ.


pli: Iccete aṭṭha dhammā ca,


pli: saddhassa gharamesino;


pli: Akkhātā saccanāmena,


pli: ubhayattha sukhāvahā.


pli: Diṭṭhadhammahitatthāya,


pli: samparāyasukhāya ca;


pli: Evametaṁ gahaṭṭhānaṁ,


pli: cāgo puññaṁ pavaḍḍhatī”ti.


pli: Chaṭṭhaṁ.


title_pli: Aṅguttara Nikāya 8.77 8. Yamakavagga

pli: Aṅguttara Nikāya 8.77


pli: 8. Yamakavagga


pli: Icchāsutta


pli: Tatra kho āyasmā sāriputto bhikkhū āmantesi:


pli: “āvuso bhikkhavo”ti.


pli: “Āvuso”ti kho te bhikkhū āyasmato sāriputtassa paccassosuṁ.


pli: Āyasmā sāriputto etadavoca:


pli: “Aṭṭhime, āvuso, puggalā santo saṁvijjamānā lokasmiṁ.


pli: Katame aṭṭha?


pli: Idhāvuso, bhikkhuno pavivittassa viharato nirāyattavuttino icchā uppajjati lābhāya.


pli: So uṭṭhahati, ghaṭati, vāyamati lābhāya.


pli: Tassa uṭṭhahato, ghaṭato, vāyamato lābhāya lābho nuppajjati.


pli: So tena alābhena socati kilamati paridevati, urattāḷiṁ kandati, sammohaṁ āpajjati.


pli: Ayaṁ vuccatāvuso, ‘bhikkhu iccho viharati lābhāya, uṭṭhahati, ghaṭati, vāyamati lābhāya, na ca lābhī, socī ca paridevī ca, cuto ca saddhammā’.


pli: Idha panāvuso, bhikkhuno pavivittassa viharato nirāyattavuttino icchā uppajjati lābhāya.


pli: Tassa uṭṭhahato ghaṭato vāyamato lābhāya lābho uppajjati.


pli: So tena lābhena majjati pamajjati pamādamāpajjati.


pli: Ayaṁ vuccatāvuso, ‘bhikkhu iccho viharati lābhāya, uṭṭhahati ghaṭati vāyamati lābhāya, lābhī ca, madī ca pamādī ca, cuto ca saddhammā’.


pli: So na uṭṭhahati, na ghaṭati, na vāyamati lābhāya.


pli: Tassa anuṭṭhahato, aghaṭato, avāyamato lābhāya lābho nuppajjati.


pli: Ayaṁ vuccatāvuso, ‘bhikkhu iccho viharati lābhāya, na uṭṭhahati, na ghaṭati, na vāyamati lābhāya, na ca lābhī, socī ca paridevī ca, cuto ca saddhammā’.


pli: Tassa anuṭṭhahato, aghaṭato, avāyamato lābhāya lābho uppajjati.


pli: Ayaṁ vuccatāvuso, ‘bhikkhu iccho viharati lābhāya, na uṭṭhahati na ghaṭati na vāyamati lābhāya, lābhī ca, madī ca pamādī ca, cuto ca saddhammā’.


pli: Tassa uṭṭhahato, ghaṭato, vāyamato lābhāya, lābho nuppajjati.


pli: So tena alābhena na socati na kilamati na paridevati, na urattāḷiṁ kandati, na sammohaṁ āpajjati.


pli: Ayaṁ vuccatāvuso, ‘bhikkhu iccho viharati lābhāya, uṭṭhahati ghaṭati vāyamati lābhāya, na ca lābhī, na ca socī na ca paridevī, accuto ca saddhammā’.


pli: Tassa uṭṭhahato, ghaṭato, vāyamato lābhāya, lābho uppajjati.


pli: So tena lābhena na majjati na pamajjati na pamādamāpajjati.


pli: Ayaṁ vuccatāvuso, ‘bhikkhu iccho viharati lābhāya, uṭṭhahati, ghaṭati, vāyamati lābhāya, lābhī ca, na ca madī na ca pamādī, accuto ca saddhammā’.


pli: Tassa anuṭṭhahato, aghaṭato, avāyamato lābhāya, lābho nuppajjati.


pli: Ayaṁ vuccatāvuso, ‘bhikkhu iccho viharati lābhāya, na uṭṭhahati, na ghaṭati, na vāyamati lābhāya, na ca lābhī, na ca socī na ca paridevī, accuto ca saddhammā’.


pli: Idha panāvuso, bhikkhuno pavivittassa viharato nirāyattavuttino icchā uppajjati lābhāya.


pli: Tassa anuṭṭhahato, aghaṭato, avāyamato lābhāya, lābho uppajjati.


pli: Ayaṁ vuccatāvuso, ‘bhikkhu iccho viharati lābhāya, na uṭṭhahati, na ghaṭati, na vāyamati lābhāya, lābhī ca, na ca madī na ca pamādī, accuto ca saddhammā’.


pli: Ime kho, āvuso, aṭṭha puggalā santo saṁvijjamānā lokasmin”ti.


pli: Sattamaṁ.


title_pli: Aṅguttara Nikāya 8.78 8. Yamakavagga

pli: Aṅguttara Nikāya 8.78


pli: 8. Yamakavagga


pli: Alaṁsutta


pli: Tatra kho āyasmā sāriputto bhikkhū āmantesi …pe…


pli: chahāvuso, dhammehi samannāgato bhikkhu alaṁ attano, alaṁ paresaṁ.


pli: Katamehi chahi?


pli: Idhāvuso, bhikkhu khippanisanti ca hoti kusalesu dhammesu;


pli: sutānañca dhammānaṁ dhāraṇajātiko hoti;


pli: dhātānañca dhammānaṁ atthūpaparikkhitā hoti;


pli: atthamaññāya dhammamaññāya dhammānudhammappaṭipanno ca hoti;


pli: kalyāṇavāco ca hoti kalyāṇavākkaraṇo, poriyā vācāya samannāgato vissaṭṭhāya anelagaḷāya atthassa viññāpaniyā;


pli: sandassako ca hoti samādapako samuttejako sampahaṁsako sabrahmacārīnaṁ.


pli: Imehi kho, āvuso, chahi dhammehi samannāgato bhikkhu alaṁ attano, alaṁ paresaṁ.


pli: Pañcahāvuso, dhammehi samannāgato bhikkhu alaṁ attano, alaṁ paresaṁ.


pli: Katamehi pañcahi?


pli: Idhāvuso, bhikkhu na heva kho khippanisanti ca hoti kusalesu dhammesu;


pli: kalyāṇavāco ca hoti …pe…


pli: sandassako ca hoti …pe… sabrahmacārīnaṁ.


pli: Imehi kho, āvuso, pañcahi dhammehi samannāgato bhikkhu alaṁ attano, alaṁ paresaṁ.


pli: Catūhāvuso, dhammehi samannāgato bhikkhu alaṁ attano, nālaṁ paresaṁ.


pli: Katamehi catūhi?


pli: no ca kalyāṇavāco hoti …pe…


pli: no ca sandassako hoti …pe… sabrahmacārīnaṁ.


pli: Imehi kho, āvuso, catūhi dhammehi samannāgato bhikkhu alaṁ attano, nālaṁ paresaṁ.


pli: Catūhāvuso, dhammehi samannāgato bhikkhu alaṁ paresaṁ, nālaṁ attano.


pli: Idhāvuso, bhikkhu khippanisanti ca hoti kusalesu dhammesu;


pli: sutānañca dhammānaṁ dhāraṇajātiko hoti;


pli: no ca dhātānaṁ dhammānaṁ atthūpaparikkhitā hoti;


pli: no ca atthamaññāya dhammamaññāya dhammānudhammappaṭipanno hoti;


pli: Imehi kho, āvuso, catūhi dhammehi samannāgato bhikkhu alaṁ paresaṁ, nālaṁ attano.


pli: Tīhāvuso, dhammehi samannāgato bhikkhu alaṁ attano, nālaṁ paresaṁ.


pli: Katamehi tīhi?


pli: Idhāvuso, bhikkhu na heva kho khippanisanti ca hoti kusalesu dhammesu;


pli: dhātānañca dhammānaṁ atthūpaparikkhitā hoti;


pli: atthamaññāya dhammamaññāya dhammānudhammappaṭipanno ca hoti;


pli: Imehi kho, āvuso, tīhi dhammehi samannāgato bhikkhu alaṁ attano, nālaṁ paresaṁ.


pli: Tīhāvuso, dhammehi samannāgato bhikkhu alaṁ paresaṁ, nālaṁ attano.


pli: kalyāṇavāco ca hoti …pe… atthassa viññāpaniyā,


pli: sandassako ca hoti …pe… sabrahmacārīnaṁ.


pli: Imehi kho, āvuso, tīhi dhammehi samannāgato bhikkhu alaṁ paresaṁ, nālaṁ attano.


pli: Dvīhāvuso, dhammehi samannāgato bhikkhu alaṁ attano, nālaṁ paresaṁ.


pli: Katamehi dvīhi?


pli: no ca sutānaṁ dhammānaṁ dhāraṇajātiko hoti;


pli: no ca kalyāṇavāco hoti …pe…


pli: no ca sandassako hoti …pe… sabrahmacārīnaṁ.


pli: Imehi kho, āvuso, dvīhi dhammehi samannāgato bhikkhu alaṁ attano, nālaṁ paresaṁ.


pli: Dvīhāvuso, dhammehi samannāgato bhikkhu alaṁ paresaṁ, nālaṁ attano.


pli: no ca dhātānaṁ dhammānaṁ atthūpaparikkhitā hoti;


pli: no ca atthamaññāya dhammamaññāya dhammānudhammappaṭipanno hoti;


pli: kalyāṇavāco ca hoti kalyāṇavākkaraṇo, poriyā vācāya samannāgato vissaṭṭhāya anelagaḷāya atthassa viññāpaniyā;


pli: sandassako ca hoti samādapako samuttejako sampahaṁsako sabrahmacārīnaṁ.


pli: Imehi kho, āvuso, dvīhi dhammehi samannāgato bhikkhu alaṁ paresaṁ, nālaṁ attano”ti.


pli: Aṭṭhamaṁ.


title_pli: Aṅguttara Nikāya 8.79 8. Yamakavagga

pli: Aṅguttara Nikāya 8.79


pli: 8. Yamakavagga


pli: Parihānasutta


pli: “Aṭṭhime, bhikkhave, dhammā sekhassa bhikkhuno parihānāya saṁvattanti.


pli: Katame aṭṭha?


pli: Kammārāmatā, bhassārāmatā, niddārāmatā, saṅgaṇikārāmatā, indriyesu aguttadvāratā, bhojane amattaññutā, saṁsaggārāmatā, papañcārāmatā—


pli: ime kho, bhikkhave, aṭṭha dhammā sekhassa bhikkhuno parihānāya saṁvattanti.


pli: Aṭṭhime, bhikkhave, dhammā sekhassa bhikkhuno aparihānāya saṁvattanti.


pli: Na kammārāmatā, na bhassārāmatā, na niddārāmatā, na saṅgaṇikārāmatā, indriyesu guttadvāratā, bhojane mattaññutā, asaṁsaggārāmatā, nippapañcārāmatā—


pli: ime kho, bhikkhave, aṭṭha dhammā sekhassa bhikkhuno aparihānāya saṁvattantī”ti.


pli: Navamaṁ.


title_pli: Aṅguttara Nikāya 8.8 1. Mettāvagga

pli: Aṅguttara Nikāya 8.8


pli: 1. Mettāvagga


pli: Uttaravipattisutta


pli: Ekaṁ samayaṁ āyasmā uttaro mahisavatthusmiṁ viharati saṅkheyyake pabbate vaṭajālikāyaṁ.


pli: Tatra kho āyasmā uttaro bhikkhū āmantesi:


pli: “sādhāvuso, bhikkhu kālena kālaṁ attavipattiṁ paccavekkhitā hoti.


pli: Sādhāvuso, bhikkhu kālena kālaṁ paravipattiṁ paccavekkhitā hoti.


pli: Sādhāvuso, bhikkhu kālena kālaṁ attasampattiṁ paccavekkhitā hoti.


pli: Sādhāvuso, bhikkhu kālena kālaṁ parasampattiṁ paccavekkhitā hotī”ti.


pli: Tena kho pana samayena vessavaṇo mahārājā uttarāya disāya dakkhiṇaṁ disaṁ gacchati kenacideva karaṇīyena.


pli: Assosi kho vessavaṇo mahārājā āyasmato uttarassa mahisavatthusmiṁ saṅkheyyake pabbate vaṭajālikāyaṁ bhikkhūnaṁ evaṁ dhammaṁ desentassa:


pli: Atha kho vessavaṇo mahārājā—seyyathāpi nāma balavā puriso samiñjitaṁ vā bāhaṁ pasāreyya, pasāritaṁ vā bāhaṁ samiñjeyya; evamevaṁ mahisavatthusmiṁ saṅkheyyake pabbate vaṭajālikāyaṁ antarahito devesu tāvatiṁsesu pāturahosi.


pli: Atha kho vessavaṇo mahārājā yena sakko devānamindo tenupasaṅkami; upasaṅkamitvā sakkaṁ devānamindaṁ etadavoca:


pli: “yagghe, mārisa, jāneyyāsi.


pli: Eso āyasmā uttaro mahisavatthusmiṁ saṅkheyyake pabbate vaṭajālikāyaṁ bhikkhūnaṁ evaṁ dhammaṁ deseti:


pli: ‘sādhāvuso, bhikkhu kālena kālaṁ attavipattiṁ paccavekkhitā hoti.


pli: Sādhāvuso, bhikkhu kālena kālaṁ paravipattiṁ …pe…


pli: attasampattiṁ …


pli: parasampattiṁ paccavekkhitā hotī’”ti.


pli: Atha kho sakko devānamindo seyyathāpi nāma balavā puriso samiñjitaṁ vā bāhaṁ pasāreyya, pasāritaṁ vā bāhaṁ samiñjeyya; evamevaṁ devesu tāvatiṁsesu antarahito mahisavatthusmiṁ saṅkheyyake pabbate vaṭajālikāyaṁ āyasmato uttarassa sammukhe pāturahosi.


pli: Atha kho sakko devānamindo yenāyasmā uttaro tenupasaṅkami; upasaṅkamitvā āyasmantaṁ uttaraṁ abhivādetvā ekamantaṁ aṭṭhāsi. Ekamantaṁ ṭhito kho sakko devānamindo āyasmantaṁ uttaraṁ etadavoca:


pli: “Saccaṁ kira, bhante, āyasmā uttaro bhikkhūnaṁ evaṁ dhammaṁ desesi:


pli: ‘sādhāvuso, bhikkhu kālena kālaṁ attavipattiṁ paccavekkhitā hoti,


pli: sādhāvuso, bhikkhu kālena kālaṁ paravipattiṁ …pe…


pli: parasampattiṁ paccavekkhitā hotī’”ti?


pli: “Evaṁ, devānamindā”ti.


pli: “Kiṁ panidaṁ, bhante, āyasmato uttarassa sakaṁ paṭibhānaṁ, udāhu tassa bhagavato vacanaṁ arahato sammāsambuddhassā”ti?


pli: “Tena hi, devānaminda, upamaṁ te karissāmi.


pli: Upamāya m’idhekacce viññū purisā bhāsitassa atthaṁ ājānanti.


pli: Seyyathāpi, devānaminda, gāmassa vā nigamassa vā avidūre mahādhaññarāsi.


pli: Tato mahājanakāyo dhaññaṁ āhareyya—


pli: kājehipi piṭakehipi ucchaṅgehipi añjalīhipi.


pli: Yo nu kho, devānaminda, taṁ mahājanakāyaṁ upasaṅkamitvā evaṁ puccheyya:


pli: ‘kuto imaṁ dhaññaṁ āharathā’ti, kathaṁ byākaramāno nu kho, devānaminda, so mahājanakāyo sammā byākaramāno byākareyyā”ti?


pli: “‘Amumhā mahādhaññarāsimhā āharāmā’ti kho, bhante, so mahājanakāyo sammā byākaramāno byākareyyā”ti.


pli: “Evamevaṁ kho, devānaminda, yaṁ kiñci subhāsitaṁ sabbaṁ taṁ tassa bhagavato vacanaṁ arahato sammāsambuddhassa.


pli: Tato upādāyupādāya mayaṁ caññe ca bhaṇāmā”ti.


pli: “Acchariyaṁ, bhante, abbhutaṁ bhante.


pli: Yāva subhāsitañcidaṁ āyasmatā uttarena:


pli: ‘yaṁ kiñci subhāsitaṁ sabbaṁ taṁ tassa bhagavato vacanaṁ arahato sammāsambuddhassa.


pli: Tato upādāyupādāya mayañcaññe ca bhaṇāmā’ti.


pli: Ekamidaṁ, bhante uttara, samayaṁ bhagavā rājagahe viharati gijjhakūṭe pabbate acirapakkante devadatte.


pli: Tatra kho bhagavā devadattaṁ ārabbha bhikkhū āmantesi:


pli: ‘Sādhu, bhikkhave, bhikkhu kālena kālaṁ attavipattiṁ paccavekkhitā hoti.


pli: Sādhu, bhikkhave, bhikkhu kālena kālaṁ paravipattiṁ …pe…


pli: attasampattiṁ …


pli: parasampattiṁ paccavekkhitā hoti.


pli: Aṭṭhahi, bhikkhave, asaddhammehi abhibhūto pariyādinnacitto devadatto āpāyiko nerayiko kappaṭṭho atekiccho.


pli: Katamehi aṭṭhahi?


pli: Lābhena hi, bhikkhave, abhibhūto pariyādinnacitto devadatto āpāyiko nerayiko kappaṭṭho atekiccho;


pli: alābhena, bhikkhave …pe…


pli: yasena, bhikkhave …


pli: ayasena, bhikkhave …


pli: sakkārena, bhikkhave …


pli: asakkārena, bhikkhave …


pli: pāpicchatāya, bhikkhave …


pli: pāpamittatāya, bhikkhave, abhibhūto pariyādinnacitto devadatto āpāyiko nerayiko kappaṭṭho atekiccho.


pli: Imehi kho, bhikkhave, aṭṭhahi asaddhammehi abhibhūto pariyādinnacitto devadatto āpāyiko nerayiko kappaṭṭho atekiccho.


pli: Sādhu, bhikkhave, bhikkhu uppannaṁ lābhaṁ abhibhuyya abhibhuyya vihareyya;


pli: uppannaṁ alābhaṁ …pe…


pli: uppannaṁ yasaṁ …


pli: uppannaṁ ayasaṁ …


pli: uppannaṁ sakkāraṁ …


pli: uppannaṁ asakkāraṁ …


pli: uppannaṁ pāpicchataṁ …


pli: uppannaṁ pāpamittataṁ abhibhuyya abhibhuyya vihareyya.


pli: Kiñca, bhikkhave, bhikkhu atthavasaṁ paṭicca uppannaṁ lābhaṁ abhibhuyya abhibhuyya vihareyya;


pli: uppannaṁ pāpamittataṁ abhibhuyya abhibhuyya vihareyya?


pli: Yaṁ hissa, bhikkhave, uppannaṁ lābhaṁ anabhibhuyya viharato uppajjeyyuṁ āsavā vighātapariḷāhā, uppannaṁ lābhaṁ abhibhuyya viharato evaṁsa te āsavā vighātapariḷāhā na honti.


pli: Yaṁ hissa, bhikkhave, uppannaṁ alābhaṁ …pe…


pli: uppannaṁ pāpamittataṁ anabhibhuyya viharato uppajjeyyuṁ āsavā vighātapariḷāhā, uppannaṁ pāpamittataṁ abhibhuyya viharato evaṁsa te āsavā vighātapariḷāhā na honti.


pli: Idaṁ kho, bhikkhave, bhikkhu atthavasaṁ paṭicca uppannaṁ lābhaṁ abhibhuyya abhibhuyya vihareyya;


pli: Tasmātiha, bhikkhave, evaṁ sikkhitabbaṁ:


pli: “uppannaṁ lābhaṁ abhibhuyya abhibhuyya viharissāma,


pli: uppannaṁ pāpamittataṁ abhibhuyya abhibhuyya viharissāmā”ti.


pli: Evañhi vo, bhikkhave, sikkhitabban’ti.


pli: Ettāvatā, bhante uttara, manussesu catasso parisā—


pli: bhikkhū, bhikkhuniyo, upāsakā, upāsikāyo.


pli: Nāyaṁ dhammapariyāyo kismiñci upaṭṭhito.


pli: Uggaṇhatu, bhante, āyasmā uttaro imaṁ dhammapariyāyaṁ.


pli: Pariyāpuṇātu, bhante, āyasmā uttaro imaṁ dhammapariyāyaṁ.


pli: Dhāretu, bhante, āyasmā uttaro imaṁ dhammapariyāyaṁ.


pli: Atthasaṁhito ayaṁ, bhante, dhammapariyāyo ādibrahmacariyako”ti.


pli: Aṭṭhamaṁ.


title_pli: Aṅguttara Nikāya 8.80 8. Yamakavagga

pli: Aṅguttara Nikāya 8.80


pli: 8. Yamakavagga


pli: Kusītārambhavatthusutta


pli: “Aṭṭhimāni, bhikkhave, kusītavatthūni.


pli: Katamāni aṭṭha?


pli: Idha, bhikkhave, bhikkhunā kammaṁ kattabbaṁ hoti.


pli: Tassa evaṁ hoti:


pli: ‘kammaṁ kho me kattabbaṁ bhavissati. Kammaṁ kho pana me karontassa kāyo kilamissati. Handāhaṁ nipajjāmī’ti.


pli: So nipajjati, na vīriyaṁ ārabhati appattassa pattiyā anadhigatassa adhigamāya asacchikatassa sacchikiriyāya.


pli: Idaṁ, bhikkhave, paṭhamaṁ kusītavatthu.


pli: Puna caparaṁ, bhikkhave, bhikkhunā kammaṁ kataṁ hoti.


pli: ‘ahaṁ kho kammaṁ akāsiṁ. Kammaṁ kho pana me karontassa kāyo kilanto. Handāhaṁ nipajjāmī’ti.


pli: Idaṁ, bhikkhave, dutiyaṁ kusītavatthu.


pli: Puna caparaṁ, bhikkhave, bhikkhunā maggo gantabbo hoti.


pli: ‘maggo me gantabbo bhavissati. Maggaṁ kho pana me gacchantassa kāyo kilamissati. Handāhaṁ nipajjāmī’ti.


pli: Idaṁ, bhikkhave, tatiyaṁ kusītavatthu.


pli: Puna caparaṁ, bhikkhave, bhikkhunā maggo gato hoti.


pli: ‘ahaṁ kho maggaṁ agamāsiṁ. Maggaṁ kho pana me gacchantassa kāyo kilanto. Handāhaṁ nipajjāmī’ti.


pli: Idaṁ, bhikkhave, catutthaṁ kusītavatthu.


pli: Puna caparaṁ, bhikkhave, bhikkhu gāmaṁ vā nigamaṁ vā piṇḍāya caranto na labhati lūkhassa vā paṇītassa vā bhojanassa yāvadatthaṁ pāripūriṁ.


pli: ‘ahaṁ kho gāmaṁ vā nigamaṁ vā piṇḍāya caranto nālatthaṁ lūkhassa vā paṇītassa vā bhojanassa yāvadatthaṁ pāripūriṁ. Tassa me kāyo kilanto akammañño. Handāhaṁ nipajjāmī’ti.


pli: So nipajjati, na vīriyaṁ ārabhati …pe…


pli: idaṁ, bhikkhave, pañcamaṁ kusītavatthu.


pli: Puna caparaṁ, bhikkhave, bhikkhu gāmaṁ vā nigamaṁ vā piṇḍāya caranto labhati lūkhassa vā paṇītassa vā bhojanassa yāvadatthaṁ pāripūriṁ.


pli: Tassa evaṁ hoti:


pli: ‘ahaṁ kho gāmaṁ vā nigamaṁ vā piṇḍāya caranto alatthaṁ lūkhassa vā paṇītassa vā bhojanassa yāvadatthaṁ pāripūriṁ. Tassa me kāyo garuko akammañño māsācitaṁ maññe. Handāhaṁ nipajjāmī’ti.


pli: idaṁ, bhikkhave, chaṭṭhaṁ kusītavatthu.


pli: Puna caparaṁ, bhikkhave, bhikkhuno uppanno hoti appamattako ābādho.


pli: ‘uppanno kho me ayaṁ appamattako ābādho atthi kappo nipajjituṁ. Handāhaṁ nipajjāmī’ti.


pli: idaṁ, bhikkhave, sattamaṁ kusītavatthu.


pli: Puna caparaṁ, bhikkhave, bhikkhu gilānā vuṭṭhito hoti aciravuṭṭhito gelaññā.


pli: ‘ahaṁ kho gilānā vuṭṭhito aciravuṭṭhito gelaññā. Tassa me kāyo dubbalo akammañño. Handāhaṁ nipajjāmī’ti.


pli: So nipajjati, na vīriyaṁ ārabhati appattassa pattiyā anadhigatassa adhigamāya asacchikatassa sacchikiriyāya.


pli: Idaṁ, bhikkhave, aṭṭhamaṁ kusītavatthu.


pli: Imāni kho, bhikkhave, aṭṭha kusītavatthūni.


pli: Aṭṭhimāni, bhikkhave, ārambhavatthūni.


pli: Katamāni aṭṭha?


pli: Idha, bhikkhave, bhikkhunā kammaṁ kattabbaṁ hoti.


pli: ‘kammaṁ kho me kattabbaṁ bhavissati. Kammaṁ kho mayā karontena na sukaraṁ buddhānaṁ sāsanaṁ manasi kātuṁ. Handāhaṁ paṭikacceva vīriyaṁ ārabhāmi appattassa pattiyā anadhigatassa adhigamāya asacchikatassa sacchikiriyāyā’ti.


pli: So vīriyaṁ ārabhati appattassa pattiyā anadhigatassa adhigamāya asacchikatassa sacchikiriyāya.


pli: Idaṁ, bhikkhave, paṭhamaṁ ārambhavatthu.


pli: Puna caparaṁ, bhikkhave, bhikkhunā kammaṁ kataṁ hoti.


pli: Tassa evaṁ hoti:


pli: ‘ahaṁ kho kammaṁ akāsiṁ. Kammaṁ kho panāhaṁ karonto nāsakkhiṁ buddhānaṁ sāsanaṁ manasi kātuṁ. Handāhaṁ vīriyaṁ ārabhāmi appattassa pattiyā anadhigatassa adhigamāya asacchikatassa sacchikiriyāyā’ti.


pli: So vīriyaṁ ārabhati.


pli: Idaṁ, bhikkhave, dutiyaṁ ārambhavatthu.


pli: Puna caparaṁ, bhikkhave, bhikkhunā maggo gantabbo hoti.


pli: Tassa evaṁ hoti—


pli: maggo kho me gantabbo bhavissati. Maggaṁ kho pana me gacchantena na sukaraṁ buddhānaṁ sāsanaṁ manasi kātuṁ. Handāhaṁ vīriyaṁ …pe…


pli: idaṁ, bhikkhave, tatiyaṁ ārambhavatthu.


pli: Puna caparaṁ, bhikkhave, bhikkhunā maggo gato hoti.


pli: ahaṁ kho maggaṁ agamāsiṁ. Maggaṁ kho panāhaṁ gacchanto nāsakkhiṁ buddhānaṁ sāsanaṁ manasi kātuṁ. Handāhaṁ vīriyaṁ ārabhāmi …pe…


pli: idaṁ, bhikkhave, catutthaṁ ārambhavatthu.


pli: Puna caparaṁ, bhikkhave, bhikkhu gāmaṁ vā nigamaṁ vā piṇḍāya caranto na labhati lūkhassa vā paṇītassa vā bhojanassa yāvadatthaṁ pāripūriṁ.


pli: ahaṁ kho gāmaṁ vā nigamaṁ vā piṇḍāya caranto nālatthaṁ lūkhassa vā paṇītassa vā bhojanassa yāvadatthaṁ pāripūriṁ. Tassa me kāyo lahuko kammañño. Handāhaṁ vīriyaṁ ārabhāmi …pe…


pli: idaṁ, bhikkhave, pañcamaṁ ārambhavatthu.


pli: Puna caparaṁ, bhikkhave, bhikkhu gāmaṁ vā nigamaṁ vā piṇḍāya caranto labhati lūkhassa vā paṇītassa vā bhojanassa yāvadatthaṁ pāripūriṁ.


pli: ahaṁ kho gāmaṁ vā nigamaṁ vā piṇḍāya caranto alatthaṁ lūkhassa vā paṇītassa vā bhojanassa yāvadatthaṁ pāripūriṁ. Tassa me kāyo balavā kammañño. Handāhaṁ vīriyaṁ ārabhāmi …pe…


pli: idaṁ, bhikkhave, chaṭṭhaṁ ārambhavatthu.


pli: Puna caparaṁ, bhikkhave, bhikkhuno uppanno hoti appamattako ābādho.


pli: uppanno kho me ayaṁ appamattako ābādho. Ṭhānaṁ kho panetaṁ vijjati yaṁ me ābādho pavaḍḍheyya. Handāhaṁ paṭikacceva vīriyaṁ ārabhāmi …pe…


pli: idaṁ, bhikkhave, sattamaṁ ārambhavatthu.


pli: Puna caparaṁ, bhikkhave, bhikkhu gilānā vuṭṭhito hoti aciravuṭṭhito gelaññā.


pli: Tassa evaṁ hoti:


pli: ‘ahaṁ kho gilānā vuṭṭhito aciravuṭṭhito gelaññā. Ṭhānaṁ kho panetaṁ vijjati yaṁ me ābādho paccudāvatteyya. Handāhaṁ paṭikacceva vīriyaṁ ārabhāmi appattassa pattiyā anadhigatassa adhigamāya asacchikatassa sacchikiriyāyā’ti.


pli: So vīriyaṁ ārabhati appattassa pattiyā anadhigatassa adhigamāya asacchikatassa sacchikiriyāya.


pli: Idaṁ, bhikkhave, aṭṭhamaṁ ārambhavatthu.


pli: Imāni kho, bhikkhave, aṭṭha ārambhavatthūnī”ti.


pli: Dasamaṁ.


pli: Yamakavaggo tatiyo.


pli: Tassuddānaṁ


pli: Dve saddhā dve maraṇassatī,


pli: dve sampadā athāpare;


pli: Icchā alaṁ parihānaṁ,


pli: kusītārambhavatthūnīti.


title_pli: Aṅguttara Nikāya 8.81 9. Sativagga

pli: Aṅguttara Nikāya 8.81


pli: 9. Sativagga


pli: Satisampajaññasutta


pli: “Satisampajaññe, bhikkhave, asati satisampajaññavipannassa hatūpanisaṁ hoti hirottappaṁ.


pli: Hirottappe asati hirottappavipannassa hatūpaniso hoti indriyasaṁvaro.


pli: Indriyasaṁvare asati indriyasaṁvaravipannassa hatūpanisaṁ hoti sīlaṁ.


pli: Sīle asati sīlavipannassa hatūpaniso hoti sammāsamādhi.


pli: Sammāsamādhimhi asati sammāsamādhivipannassa hatūpanisaṁ hoti yathābhūtañāṇadassanaṁ.


pli: Yathābhūtañāṇadassane asati yathābhūtañāṇadassanavipannassa hatūpaniso hoti nibbidāvirāgo.


pli: Nibbidāvirāge asati nibbidāvirāgavipannassa hatūpanisaṁ hoti vimuttiñāṇadassanaṁ.


pli: Seyyathāpi, bhikkhave, rukkho sākhāpalāsavipanno. Tassa papaṭikāpi na pāripūriṁ gacchati, tacopi … pheggupi … sāropi na pāripūriṁ gacchati.


pli: Evamevaṁ kho, bhikkhave, satisampajaññe asati satisampajaññavipannassa hatūpanisaṁ hoti hirottappaṁ;


pli: hirottappe asati hirottappavipannassa hatūpaniso hoti …pe…


pli: vimuttiñāṇadassanaṁ.


pli: Satisampajaññe, bhikkhave, sati satisampajaññasampannassa upanisasampannaṁ hoti hirottappaṁ.


pli: Hirottappe sati hirottappasampannassa upanisasampanno hoti indriyasaṁvaro.


pli: Indriyasaṁvare sati indriyasaṁvarasampannassa upanisasampannaṁ hoti sīlaṁ.


pli: Sīle sati sīlasampannassa upanisasampanno hoti sammāsamādhi.


pli: Sammāsamādhimhi sati sammāsamādhisampannassa upanisasampannaṁ hoti yathābhūtañāṇadassanaṁ.


pli: Yathābhūtañāṇadassane sati yathābhūtañāṇadassanasampannassa upanisasampanno hoti nibbidāvirāgo.


pli: Nibbidāvirāge sati nibbidāvirāgasampannassa upanisasampannaṁ hoti vimuttiñāṇadassanaṁ.


pli: Seyyathāpi, bhikkhave, rukkho sākhāpalāsasampanno. Tassa papaṭikāpi pāripūriṁ gacchati, tacopi … pheggupi … sāropi pāripūriṁ gacchati.


pli: Evamevaṁ kho, bhikkhave, satisampajaññe sati satisampajaññasampannassa upanisasampannaṁ hoti hirottappaṁ;


pli: hirottappe sati hirottappasampannassa upanisasampanno hoti …pe…


pli: vimuttiñāṇadassanan”ti.


pli: Paṭhamaṁ.


title_pli: Aṅguttara Nikāya 8.82 9. Sativagga

pli: Aṅguttara Nikāya 8.82


pli: 9. Sativagga


pli: Puṇṇiyasutta


pli: Atha kho āyasmā puṇṇiyo yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho āyasmā puṇṇiyo bhagavantaṁ etadavoca:


pli: “ko nu kho, bhante, hetu ko paccayo yena appekadā tathāgataṁ dhammadesanā paṭibhāti, appekadā na paṭibhātī”ti?


pli: “Saddho ca, puṇṇiya, bhikkhu hoti, no cupasaṅkamitā;


pli: neva tathāgataṁ dhammadesanā paṭibhāti.


pli: Yato ca kho, puṇṇiya, bhikkhu saddho ca hoti, upasaṅkamitā ca;


pli: evaṁ tathāgataṁ dhammadesanā paṭibhāti.


pli: Saddho ca, puṇṇiya, bhikkhu hoti, upasaṅkamitā ca, no ca payirupāsitā …pe…


pli: payirupāsitā ca, no ca paripucchitā …


pli: paripucchitā ca, no ca ohitasoto dhammaṁ suṇāti …


pli: ohitasoto ca dhammaṁ suṇāti, no ca sutvā dhammaṁ dhāreti …


pli: sutvā ca dhammaṁ dhāreti, no ca dhātānaṁ dhammānaṁ atthaṁ upaparikkhati …


pli: dhātānañca dhammānaṁ atthaṁ upaparikkhati, no ca atthamaññāya dhammamaññāya dhammānudhammappaṭipanno hoti.


pli: Neva tāva tathāgataṁ dhammadesanā paṭibhāti.


pli: Yato ca kho, puṇṇiya, bhikkhu saddho ca hoti, upasaṅkamitā ca, payirupāsitā ca, paripucchitā ca, ohitasoto ca dhammaṁ suṇāti, sutvā ca dhammaṁ dhāreti, dhātānañca dhammānaṁ atthaṁ upaparikkhati, atthamaññāya dhammamaññāya dhammānudhammappaṭipanno ca hoti;


pli: Imehi kho, puṇṇiya, aṭṭhahi dhammehi samannāgatā ekantapaṭibhānā tathāgataṁ dhammadesanā hotī”ti.


pli: Dutiyaṁ.


title_pli: Aṅguttara Nikāya 8.83 9. Sativagga

pli: Aṅguttara Nikāya 8.83


pli: 9. Sativagga


pli: Mūlakasutta


pli: “Sace, bhikkhave, aññatitthiyā paribbājakā evaṁ puccheyyuṁ:


pli: ‘kiṁmūlakā, āvuso, sabbe dhammā, kiṁsambhavā sabbe dhammā, kiṁsamudayā sabbe dhammā, kiṁsamosaraṇā sabbe dhammā, kiṁpamukhā sabbe dhammā, kiṁadhipateyyā sabbe dhammā, kiṁuttarā sabbe dhammā, kiṁsārā sabbe dhammā’ti, evaṁ puṭṭhā tumhe, bhikkhave, tesaṁ aññatitthiyānaṁ paribbājakānaṁ kinti byākareyyāthā”ti?


pli: “Bhagavaṁmūlakā no, bhante, dhammā, bhagavaṁnettikā bhagavaṁpaṭisaraṇā. Sādhu, bhante, bhagavantaṁyeva paṭibhātu etassa bhāsitassa attho. Bhagavato sutvā bhikkhū dhāressantī”ti.


pli: “Tena hi, bhikkhave, desessāmi.


pli: Taṁ suṇātha, sādhukaṁ manasi karotha, bhāsissāmī”ti.


pli: “Evaṁ, bhante”ti kho te bhikkhū bhagavato paccassosuṁ.


pli: Bhagavā etadavoca:


pli: “sace, bhikkhave, aññatitthiyā paribbājakā evaṁ puccheyyuṁ:


pli: ‘kiṁmūlakā, āvuso, sabbe dhammā, kiṁsambhavā sabbe dhammā, kiṁsamudayā sabbe dhammā, kiṁsamosaraṇā sabbe dhammā, kiṁpamukhā sabbe dhammā, kiṁadhipateyyā sabbe dhammā, kiṁuttarā sabbe dhammā, kiṁsārā sabbe dhammā’ti,


pli: evaṁ puṭṭhā tumhe, bhikkhave, tesaṁ aññatitthiyānaṁ paribbājakānaṁ evaṁ byākareyyātha:


pli: ‘chandamūlakā, āvuso, sabbe dhammā, manasikārasambhavā sabbe dhammā, phassasamudayā sabbe dhammā, vedanāsamosaraṇā sabbe dhammā, samādhippamukhā sabbe dhammā, satādhipateyyā sabbe dhammā, paññuttarā sabbe dhammā, vimuttisārā sabbe dhammā’ti,


pli: evaṁ puṭṭhā tumhe, bhikkhave, tesaṁ aññatitthiyānaṁ paribbājakānaṁ evaṁ byākareyyāthā”ti.


pli: Tatiyaṁ.


title_pli: Aṅguttara Nikāya 8.84 9. Sativagga

pli: Aṅguttara Nikāya 8.84


pli: Corasutta


pli: “Aṭṭhahi, bhikkhave, aṅgehi samannāgato mahācoro khippaṁ pariyāpajjati, na ciraṭṭhitiko hoti.


pli: Katamehi aṭṭhahi?


pli: Appaharantassa paharati, anavasesaṁ ādiyati, itthiṁ hanati, kumāriṁ dūseti, pabbajitaṁ vilumpati, rājakosaṁ vilumpati, accāsanne kammaṁ karoti, na ca nidhānakusalo hoti.


pli: Imehi kho, bhikkhave, aṭṭhahaṅgehi samannāgato mahācoro khippaṁ pariyāpajjati, na ciraṭṭhitiko hoti.


pli: Aṭṭhahi, bhikkhave, aṅgehi samannāgato mahācoro na khippaṁ pariyāpajjati, ciraṭṭhitiko hoti.


pli: Na appaharantassa paharati, na anavasesaṁ ādiyati, na itthiṁ hanati, na kumāriṁ dūseti, na pabbajitaṁ vilumpati, na rājakosaṁ vilumpati, na accāsanne kammaṁ karoti, nidhānakusalo ca hoti.


pli: Imehi kho, bhikkhave, aṭṭhahaṅgehi samannāgato mahācoro na khippaṁ pariyāpajjati, ciraṭṭhitiko hotī”ti.


pli: Catutthaṁ.


title_pli: Aṅguttara Nikāya 8.85 9. Sativagga

pli: Aṅguttara Nikāya 8.85


pli: 9. Sativagga


pli: Samaṇasutta


pli: “‘Samaṇo’ti, bhikkhave, tathāgatassetaṁ adhivacanaṁ arahato sammāsambuddhassa.


pli: ‘Brāhmaṇo’ti, bhikkhave, tathāgatassetaṁ adhivacanaṁ arahato sammāsambuddhassa.


pli: ‘Vedagū’ti, bhikkhave, tathāgatassetaṁ adhivacanaṁ arahato sammāsambuddhassa.


pli: ‘Bhisakko’ti, bhikkhave, tathāgatassetaṁ adhivacanaṁ arahato sammāsambuddhassa.


pli: ‘Nimmalo’ti, bhikkhave, tathāgatassetaṁ adhivacanaṁ arahato sammāsambuddhassa.


pli: ‘Vimalo’ti, bhikkhave, tathāgatassetaṁ adhivacanaṁ arahato sammāsambuddhassa.


pli: ‘Ñāṇī’ti, bhikkhave, tathāgatassetaṁ adhivacanaṁ arahato sammāsambuddhassa.


pli: ‘Vimutto’ti, bhikkhave, tathāgatassetaṁ adhivacanaṁ arahato sammāsambuddhassāti.


pli: Yaṁ samaṇena pattabbaṁ,


pli: brāhmaṇena vusīmatā;


pli: Yaṁ vedagunā pattabbaṁ,


pli: bhisakkena anuttaraṁ.


pli: Yaṁ nimmalena pattabbaṁ,


pli: vimalena sucīmatā;


pli: Yaṁ ñāṇinā ca pattabbaṁ,


pli: vimuttena anuttaraṁ.


pli: Sohaṁ vijitasaṅgāmo,


pli: mutto mocemi bandhanā;


pli: Nāgomhi paramadanto,


pli: asekho parinibbuto”ti.


pli: Pañcamaṁ.


title_pli: Aṅguttara Nikāya 8.86 9. Sativagga

pli: Aṅguttara Nikāya 8.86


pli: 9. Sativagga


pli: Yasasutta


pli: Ekaṁ samayaṁ bhagavā kosalesu cārikaṁ caramāno mahatā bhikkhusaṅghena saddhiṁ yena icchānaṅgalaṁ nāma kosalānaṁ brāhmaṇagāmo tadavasari.


pli: Tatra sudaṁ bhagavā icchānaṅgale viharati icchānaṅgalavanasaṇḍe.


pli: Assosuṁ kho icchānaṅgalakā brāhmaṇagahapatikā:


pli: “samaṇo khalu bho gotamo sakyaputto sakyakulā pabbajito icchānaṅgalaṁ anuppatto icchānaṅgale viharati icchānaṅgalavanasaṇḍe.


pli: Taṁ kho pana bhavantaṁ gotamaṁ evaṁ kalyāṇo kittisaddo abbhuggato:


pli: ‘itipi so bhagavā arahaṁ sammāsambuddho …pe…


pli: sādhu kho pana tathārūpānaṁ arahataṁ dassanaṁ hotī’”ti.


pli: Atha kho icchānaṅgalakā brāhmaṇagahapatikā tassā rattiyā accayena pahutaṁ khādanīyaṁ bhojanīyaṁ ādāya yena icchānaṅgalavanasaṇḍo tenupasaṅkamiṁsu; upasaṅkamitvā bahidvārakoṭṭhake aṭṭhaṁsu uccāsaddā mahāsaddā.


pli: Tena kho pana samayena āyasmā nāgito bhagavato upaṭṭhāko hoti.


pli: Atha kho bhagavā āyasmantaṁ nāgitaṁ āmantesi:


pli: “ke pana te, nāgita, uccāsaddā mahāsaddā kevaṭṭā maññe macchavilope”ti?


pli: “Ete, bhante, icchānaṅgalakā brāhmaṇagahapatikā pahutaṁ khādanīyaṁ bhojanīyaṁ ādāya bahidvārakoṭṭhake ṭhitā bhagavantaṁyeva uddissa bhikkhusaṅghañcā”ti.


pli: “Māhaṁ, nāgita, yasena samāgamaṁ, mā ca mayā yaso.


pli: Yo kho, nāgita, nayimassa nekkhammasukhassa pavivekasukhassa upasamasukhassa sambodhasukhassa nikāmalābhī assa akicchalābhī akasiralābhī. Yassāhaṁ nekkhammasukhassa pavivekasukhassa upasamasukhassa sambodhasukhassa nikāmalābhī akicchalābhī akasiralābhī,


pli: so taṁ mīḷhasukhaṁ middhasukhaṁ lābhasakkārasilokasukhaṁ sādiyeyyā”ti.


pli: “Adhivāsetu dāni, bhante, bhagavā. Adhivāsetu sugato.


pli: Adhivāsanakālo dāni, bhante, bhagavato.


pli: Yena yeneva dāni, bhante, bhagavā gamissati tanninnāva bhavissanti brāhmaṇagahapatikā negamā ceva jānapadā ca.


pli: Seyyathāpi, bhante, thullaphusitake deve vassante yathāninnaṁ udakāni pavattanti;


pli: evamevaṁ kho, bhante, yena yeneva dāni bhagavā gamissati tanninnāva bhavissanti brāhmaṇagahapatikā negamā ceva jānapadā ca.


pli: Taṁ kissa hetu?


pli: Tathā hi, bhante, bhagavato sīlapaññāṇan”ti.


pli: so taṁ mīḷhasukhaṁ middhasukhaṁ lābhasakkārasilokasukhaṁ sādiyeyya.


pli: devatāpi kho, nāgita, ekaccā nayimassa nekkhammasukhassa pavivekasukhassa upasamasukhassa sambodhasukhassa nikāmalābhiniyo assu akicchalābhiniyo akasiralābhiniyo, yassāhaṁ nekkhammasukhassa pavivekasukhassa upasamasukhassa sambodhasukhassa nikāmalābhī akicchalābhī akasiralābhī.


pli: Tumhākampi kho, nāgita, saṅgamma samāgamma saṅgaṇikavihāraṁ anuyuttānaṁ viharataṁ evaṁ hoti:


pli: ‘na hi nūname āyasmanto imassa nekkhammasukhassa pavivekasukhassa upasamasukhassa sambodhasukhassa nikāmalābhino assu akicchalābhino akasiralābhino. Yassāhaṁ nekkhammasukhassa pavivekasukhassa upasamasukhassa sambodhasukhassa nikāmalābhī akicchalābhī akasiralābhī.


pli: Tathā hi paname āyasmanto saṅgamma samāgamma saṅgaṇikavihāraṁ anuyuttā viharanti’.


pli: Idhāhaṁ, nāgita, bhikkhū passāmi aññamaññaṁ aṅgulipatodakena sañjagghante saṅkīḷante.


pli: Tassa mayhaṁ, nāgita, evaṁ hoti:


pli: Tathā hi paname āyasmanto aññamaññaṁ aṅgulipatodakena sañjagghanti saṅkīḷanti’.


pli: Idha panāhaṁ, nāgita, bhikkhū passāmi yāvadatthaṁ udarāvadehakaṁ bhuñjitvā seyyasukhaṁ passasukhaṁ middhasukhaṁ anuyutte viharante.


pli: Tathā hi paname āyasmanto yāvadatthaṁ udarāvadehakaṁ bhuñjitvā seyyasukhaṁ passasukhaṁ middhasukhaṁ anuyuttā viharanti’.


pli: Idhāhaṁ, nāgita, bhikkhuṁ passāmi gāmantavihāriṁ samāhitaṁ nisinnaṁ.


pli: ‘idāni imaṁ āyasmantaṁ ārāmiko vā upaṭṭhahissati samaṇuddeso vā. Taṁ tamhā samādhimhā cāvessatī’ti.


pli: Tenāhaṁ, nāgita, tassa bhikkhuno na attamano homi gāmantavihārena.


pli: Idha panāhaṁ, nāgita, bhikkhuṁ passāmi āraññikaṁ araññe pacalāyamānaṁ nisinnaṁ.


pli: ‘idāni ayamāyasmā imaṁ niddākilamathaṁ paṭivinodetvā araññasaññaṁyeva manasi karissati ekattan’ti.


pli: Tenāhaṁ, nāgita, tassa bhikkhuno attamano homi araññavihārena.


pli: Idha panāhaṁ, nāgita, bhikkhuṁ passāmi āraññikaṁ araññe asamāhitaṁ nisinnaṁ.


pli: ‘idāni ayamāyasmā asamāhitaṁ vā cittaṁ samādahissati, samāhitaṁ vā cittaṁ anurakkhissatī’ti.


pli: Idha panāhaṁ, nāgita, bhikkhuṁ passāmi āraññikaṁ araññe samāhitaṁ nisinnaṁ.


pli: ‘idāni ayamāyasmā avimuttaṁ vā cittaṁ vimuccissati, vimuttaṁ vā cittaṁ anurakkhissatī’ti.


pli: Idha panāhaṁ, nāgita, bhikkhuṁ passāmi gāmantavihāriṁ lābhiṁ cīvarapiṇḍapātasenāsanagilānapaccayabhesajjaparikkhārānaṁ.


pli: So taṁ lābhasakkārasilokaṁ nikāmayamāno riñcati paṭisallānaṁ, riñcati araññavanapatthāni pantāni senāsanāni;


pli: gāmanigamarājadhāniṁ osaritvā vāsaṁ kappeti.


pli: Idha panāhaṁ, nāgita, bhikkhuṁ passāmi āraññikaṁ lābhiṁ cīvarapiṇḍapātasenāsanagilānapaccayabhesajjaparikkhārānaṁ.


pli: So taṁ lābhasakkārasilokaṁ paṭipaṇāmetvā na riñcati paṭisallānaṁ, na riñcati araññavanapatthāni pantāni senāsanāni.


pli: Yasmāhaṁ, nāgita, samaye addhānamaggappaṭipanno na kañci passāmi purato vā pacchato vā, phāsu me, nāgita, tasmiṁ samaye hoti antamaso uccārapassāvakammāyā”ti.


pli: Chaṭṭhaṁ.


title_pli: Aṅguttara Nikāya 8.87 9. Sativagga

pli: Aṅguttara Nikāya 8.87


pli: 9. Sativagga


pli: Pattanikujjanasutta


pli: “Aṭṭhahi, bhikkhave, aṅgehi samannāgatassa upāsakassa ākaṅkhamāno saṅgho pattaṁ nikkujjeyya.


pli: Katamehi aṭṭhahi?


pli: Bhikkhūnaṁ alābhāya parisakkati, bhikkhūnaṁ anatthāya parisakkati, bhikkhūnaṁ avāsāya parisakkati, bhikkhū akkosati paribhāsati, bhikkhū bhikkhūhi bhedeti, buddhassa avaṇṇaṁ bhāsati, dhammassa avaṇṇaṁ bhāsati, saṅghassa avaṇṇaṁ bhāsati.


pli: Imehi kho, bhikkhave, aṭṭhahaṅgehi samannāgatassa upāsakassa ākaṅkhamāno saṅgho pattaṁ nikkujjeyya.


pli: Aṭṭhahi, bhikkhave, aṅgehi samannāgatassa upāsakassa ākaṅkhamāno saṅgho pattaṁ ukkujjeyya.


pli: Na bhikkhūnaṁ alābhāya parisakkati, na bhikkhūnaṁ anatthāya parisakkati, na bhikkhūnaṁ avāsāya parisakkati, na bhikkhū akkosati paribhāsati, na bhikkhū bhikkhūhi bhedeti, buddhassa vaṇṇaṁ bhāsati, dhammassa vaṇṇaṁ bhāsati, saṅghassa vaṇṇaṁ bhāsati.


pli: Imehi kho, bhikkhave, aṭṭhahaṅgehi samannāgatassa upāsakassa ākaṅkhamāno saṅgho pattaṁ ukkujjeyyā”ti.


pli: Sattamaṁ.


title_pli: Aṅguttara Nikāya 8.88 9. Sativagga

pli: Aṅguttara Nikāya 8.88


pli: Appasādapavedanīyasutta


pli: “Aṭṭhahi, bhikkhave, dhammehi samannāgatassa bhikkhuno ākaṅkhamānā upāsakā appasādaṁ pavedeyyuṁ.


pli: Gihīnaṁ alābhāya parisakkati, gihīnaṁ anatthāya parisakkati, gihī akkosati paribhāsati, gihī gihīhi bhedeti, buddhassa avaṇṇaṁ bhāsati, dhammassa avaṇṇaṁ bhāsati, saṅghassa avaṇṇaṁ bhāsati, agocare ca naṁ passanti.


pli: Imehi kho, bhikkhave, aṭṭhahi dhammehi samannāgatassa bhikkhuno ākaṅkhamānā upāsakā appasādaṁ pavedeyyuṁ.


pli: Aṭṭhahi, bhikkhave, dhammehi samannāgatassa bhikkhuno ākaṅkhamānā upāsakā pasādaṁ pavedeyyuṁ.


pli: Na gihīnaṁ alābhāya parisakkati, na gihīnaṁ anatthāya parisakkati, na gihī akkosati paribhāsati, na gihī gihīhi bhedeti, buddhassa vaṇṇaṁ bhāsati, dhammassa vaṇṇaṁ bhāsati, saṅghassa vaṇṇaṁ bhāsati, gocare ca naṁ passanti.


pli: Imehi kho, bhikkhave, aṭṭhahi dhammehi samannāgatassa bhikkhuno ākaṅkhamānā upāsakā pasādaṁ pavedeyyun”ti.


pli: Aṭṭhamaṁ.


title_pli: Aṅguttara Nikāya 8.89 9. Sativagga

pli: Aṅguttara Nikāya 8.89


pli: 9. Sativagga


pli: Paṭisāraṇīyasutta


pli: “Aṭṭhahi, bhikkhave, dhammehi samannāgatassa bhikkhuno ākaṅkhamāno saṅgho paṭisāraṇīyakammaṁ kareyya.


pli: Katamehi aṭṭhahi?


pli: Gihīnaṁ alābhāya parisakkati, gihīnaṁ anatthāya parisakkati, gihī akkosati paribhāsati, gihī gihīhi bhedeti, buddhassa avaṇṇaṁ bhāsati, dhammassa avaṇṇaṁ bhāsati, saṅghassa avaṇṇaṁ bhāsati, dhammikañca gihipaṭissavaṁ na saccāpeti.


pli: Imehi kho, bhikkhave, aṭṭhahi dhammehi samannāgatassa bhikkhuno ākaṅkhamāno saṅgho paṭisāraṇīyaṁ kammaṁ kareyya.


pli: Aṭṭhahi, bhikkhave, dhammehi samannāgatassa bhikkhuno ākaṅkhamāno saṅgho paṭisāraṇīyakammaṁ paṭippassambheyya.


pli: Na gihīnaṁ alābhāya parisakkati, na gihīnaṁ anatthāya parisakkati, na gihī akkosati paribhāsati, na gihī gihīhi bhedeti, buddhassa vaṇṇaṁ bhāsati, dhammassa vaṇṇaṁ bhāsati, saṅghassa vaṇṇaṁ bhāsati, dhammikañca gihipaṭissavaṁ saccāpeti.


pli: Imehi kho, bhikkhave, aṭṭhahi dhammehi samannāgatassa bhikkhuno ākaṅkhamāno saṅgho paṭisāraṇīyakammaṁ paṭippassambheyyā”ti.


pli: Navamaṁ.


title_pli: Aṅguttara Nikāya 8.9 1. Mettāvagga

pli: Aṅguttara Nikāya 8.9


pli: 1. Mettāvagga


pli: Nandasutta


pli: “‘kulaputto’ti, bhikkhave, nandaṁ sammā vadamāno vadeyya.


pli: ‘Balavā’ti, bhikkhave, nandaṁ sammā vadamāno vadeyya.


pli: ‘Pāsādiko’ti, bhikkhave, nandaṁ sammā vadamāno vadeyya.


pli: ‘Tibbarāgo’ti, bhikkhave, nandaṁ sammā vadamāno vadeyya.


pli: Kimaññatra, bhikkhave, nando indriyesu guttadvāro, bhojane mattaññū, jāgariyaṁ anuyutto, satisampajaññena samannāgato, yehi nando sakkoti paripuṇṇaṁ parisuddhaṁ brahmacariyaṁ carituṁ.


pli: Tatridaṁ, bhikkhave, nandassa indriyesu guttadvāratāya hoti.


pli: Sace, bhikkhave, nandassa puratthimā disā āloketabbā hoti, sabbaṁ cetasā samannāharitvā nando puratthimaṁ disaṁ āloketi:


pli: ‘evaṁ me puratthimaṁ disaṁ ālokayato nābhijjhādomanassā pāpakā akusalā dhammā anvāssavissantī’ti.


pli: Itiha tattha sampajāno hoti.


pli: Sace, bhikkhave, nandassa pacchimā disā āloketabbā hoti …pe…


pli: uttarā disā āloketabbā hoti …


pli: dakkhiṇā disā āloketabbā hoti …


pli: uddhaṁ ulloketabbā hoti …


pli: adho oloketabbā hoti …


pli: anudisā anuviloketabbā hoti, sabbaṁ cetasā samannāharitvā nando anudisaṁ anuviloketi:


pli: ‘evaṁ me anudisaṁ anuvilokayato nābhijjhādomanassā pāpakā akusalā dhammā anvāssavissantī’ti.


pli: Idaṁ kho, bhikkhave, nandassa indriyesu guttadvāratāya hoti.


pli: Tatridaṁ, bhikkhave, nandassa bhojane mattaññutāya hoti.


pli: Idha, bhikkhave, nando paṭisaṅkhā yoniso āhāraṁ āhāreti:


pli: ‘neva davāya na madāya na maṇḍanāya na vibhūsanāya, yāvadeva imassa kāyassa ṭhitiyā yāpanāya vihiṁsūparatiyā brahmacariyānuggahāya iti purāṇañca vedanaṁ paṭihaṅkhāmi, navañca vedanaṁ na uppādessāmi, yātrā ca me bhavissati anavajjatā ca phāsuvihāro cā’ti.


pli: Idaṁ kho, bhikkhave, nandassa bhojane mattaññutāya hoti.


pli: Tatridaṁ, bhikkhave, nandassa jāgariyānuyogasmiṁ hoti.


pli: Idha, bhikkhave, nando divasaṁ caṅkamena nisajjāya āvaraṇīyehi dhammehi cittaṁ parisodheti;


pli: rattiyā paṭhamaṁ yāmaṁ caṅkamena nisajjāya āvaraṇīyehi dhammehi cittaṁ parisodheti;


pli: rattiyā majjhimaṁ yāmaṁ dakkhiṇena passena sīhaseyyaṁ kappeti pāde pādaṁ accādhāya sato sampajāno uṭṭhānasaññaṁ manasi karitvā;


pli: rattiyā pacchimaṁ yāmaṁ paccuṭṭhāya caṅkamena nisajjāya āvaraṇīyehi dhammehi cittaṁ parisodheti.


pli: Idaṁ kho, bhikkhave, nandassa jāgariyānuyogasmiṁ hoti.


pli: Tatridaṁ, bhikkhave, nandassa satisampajaññasmiṁ hoti.


pli: Idha, bhikkhave, nandassa viditā vedanā uppajjanti, viditā upaṭṭhahanti, viditā abbhatthaṁ gacchanti;


pli: viditā saññā …pe…


pli: viditā vitakkā …pe… abbhatthaṁ gacchanti.


pli: Idaṁ kho, bhikkhave, nandassa satisampajaññasmiṁ hoti.


pli: Kimaññatra, bhikkhave, nando indriyesu guttadvāro, bhojane mattaññū, jāgariyaṁ anuyutto, satisampajaññena samannāgato, yehi nando sakkoti paripuṇṇaṁ parisuddhaṁ brahmacariyaṁ caritun”ti.


pli: Navamaṁ.


title_pli: Aṅguttara Nikāya 8.90 9. Sativagga

pli: Aṅguttara Nikāya 8.90


pli: 9. Sativagga


pli: Sammāvattanasutta


pli: “Tassapāpiyasikakammakatena, bhikkhave, bhikkhunā aṭṭhasu dhammesu sammā vattitabbaṁ—


pli: na upasampādetabbo, na nissayo dātabbo, na sāmaṇero upaṭṭhāpetabbo, na bhikkhunovādakasammuti sāditabbā, sammatenapi bhikkhuniyo na ovaditabbā, na kāci saṅghasammuti sāditabbā, na kismiñci paccekaṭṭhāne ṭhapetabbo, na ca tena mūlena vuṭṭhāpetabbo.


pli: Tassapāpiyasikakammakatena, bhikkhave, bhikkhunā imesu aṭṭhasu dhammesu sammā vattitabban”ti.


pli: Dasamaṁ.


pli: Sativaggo catuttho.


pli: Tassuddānaṁ


pli: Satipuṇṇiyamūlena,


pli: Corasamaṇena pañcamaṁ;


pli: Yaso pattappasādena,


pli: Paṭisāraṇīyañca vattananti.


title_pli: Aṅguttara Nikāya 8 10. Sāmaññavagga

pli: Aṅguttara Nikāya 8


pli: 10. Sāmaññavagga


pli: Atha kho bojjhā upāsikā, sirīmā, padumā, sutanā, manujā, uttarā, muttā, khemā, rucī, cundī, bimbī, sumanā, mallikā, tissā, tissamātā, soṇā, soṇāya mātā, kāṇā, kāṇamātā, uttarā nandamātā, visākhā migāramātā, khujjuttarā upāsikā, sāmāvatī upāsikā, suppavāsā koliyadhītā, suppiyā upāsikā, nakulamātā gahapatānī.


pli: Sāmaññavaggo pañcamo.


pli: Dutiyo paṇṇāsako samatto.


title_pli: Aṅguttara Nikāya 9.1 1. Sambodhivagga

pli: Aṅguttara Nikāya 9.1


pli: 1. Sambodhivagga


pli: Sambodhisutta


pli: Evaṁ me sutaṁ—


pli: ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Tatra kho bhagavā bhikkhū āmantesi:


pli: “Sace, bhikkhave, aññatitthiyā paribbājakā evaṁ puccheyyuṁ:


pli: ‘sambodhipakkhikānaṁ, āvuso, dhammānaṁ kā upanisā bhāvanāyā’ti, evaṁ puṭṭhā tumhe, bhikkhave, tesaṁ aññatitthiyānaṁ paribbājakānaṁ kinti byākareyyāthā”ti?


pli: “Bhagavaṁmūlakā no, bhante, dhammā …pe… bhagavato sutvā bhikkhū dhāressantī”ti.


pli: “Tena hi, bhikkhave, suṇātha, sādhukaṁ manasi karotha; bhāsissāmī”ti.


pli: “Evaṁ, bhante”ti kho te bhikkhū bhagavato paccassosuṁ.


pli: Bhagavā etadavoca:


pli: ‘sambodhipakkhikānaṁ, āvuso, dhammānaṁ kā upanisā bhāvanāyā’ti, evaṁ puṭṭhā tumhe, bhikkhave, tesaṁ aññatitthiyānaṁ paribbājakānaṁ evaṁ byākareyyātha:


pli: ‘Idhāvuso, bhikkhu kalyāṇamitto hoti kalyāṇasahāyo kalyāṇasampavaṅko.


pli: Sambodhipakkhikānaṁ, āvuso, dhammānaṁ ayaṁ paṭhamā upanisā bhāvanāya.


pli: Puna caparaṁ, āvuso, bhikkhu sīlavā hoti, pātimokkhasaṁvarasaṁvuto viharati ācāragocarasampanno aṇumattesu vajjesu bhayadassāvī, samādāya sikkhati sikkhāpadesu.


pli: Sambodhipakkhikānaṁ, āvuso, dhammānaṁ ayaṁ dutiyā upanisā bhāvanāya.


pli: Puna caparaṁ, āvuso, bhikkhu yāyaṁ kathā abhisallekhikā cetovivaraṇasappāyā, seyyathidaṁ—appicchakathā santuṭṭhikathā pavivekakathā asaṁsaggakathā vīriyārambhakathā sīlakathā samādhikathā paññākathā vimuttikathā vimuttiñāṇadassanakathā, evarūpiyā kathāya nikāmalābhī hoti akicchalābhī akasiralābhī.


pli: Sambodhipakkhikānaṁ, āvuso, dhammānaṁ ayaṁ tatiyā upanisā bhāvanāya.


pli: Puna caparaṁ, āvuso, bhikkhu āraddhavīriyo viharati akusalānaṁ dhammānaṁ pahānāya, kusalānaṁ dhammānaṁ upasampadāya, thāmavā daḷhaparakkamo anikkhittadhuro kusalesu dhammesu.


pli: Sambodhipakkhikānaṁ, āvuso, dhammānaṁ ayaṁ catutthī upanisā bhāvanāya.


pli: Puna caparaṁ, āvuso, bhikkhu paññavā hoti udayatthagāminiyā paññāya samannāgato ariyāya nibbedhikāya sammā dukkhakkhayagāminiyā.


pli: Sambodhipakkhikānaṁ, āvuso, dhammānaṁ ayaṁ pañcamī upanisā bhāvanāya’.


pli: Kalyāṇamittassetaṁ, bhikkhave, bhikkhuno pāṭikaṅkhaṁ kalyāṇasahāyassa kalyāṇasampavaṅkassa—


pli: sīlavā bhavissati, pātimokkhasaṁvarasaṁvuto viharissati ācāragocarasampanno aṇumattesu vajjesu bhayadassāvī, samādāya sikkhissati sikkhāpadesu.


pli: yāyaṁ kathā abhisallekhikā cetovivaraṇasappāyā, seyyathidaṁ—appicchakathā santuṭṭhikathā pavivekakathā asaṁsaggakathā vīriyārambhakathā sīlakathā samādhikathā paññākathā vimuttikathā vimuttiñāṇadassanakathā, evarūpiyā kathāya nikāmalābhī bhavissati akicchalābhī akasiralābhī.


pli: āraddhavīriyo viharissati akusalānaṁ dhammānaṁ pahānāya, kusalānaṁ dhammānaṁ upasampadāya, thāmavā daḷhaparakkamo anikkhittadhuro kusalesu dhammesu.


pli: paññavā bhavissati udayatthagāminiyā paññāya samannāgato ariyāya nibbedhikāya sammā dukkhakkhayagāminiyā.


pli: Tena ca pana, bhikkhave, bhikkhunā imesu pañcasu dhammesu patiṭṭhāya cattāro dhammā uttari bhāvetabbā—


pli: asubhā bhāvetabbā rāgassa pahānāya, mettā bhāvetabbā byāpādassa pahānāya, ānāpānassati bhāvetabbā vitakkupacchedāya, aniccasaññā bhāvetabbā asmimānasamugghātāya.


pli: Aniccasaññino, bhikkhave, anattasaññā saṇṭhāti.


pli: Anattasaññī asmimānasamugghātaṁ pāpuṇāti diṭṭheva dhamme nibbānan”ti.


pli: Paṭhamaṁ.


title_pli: Aṅguttara Nikāya 9.10 1. Sambodhivagga

pli: Aṅguttara Nikāya 9.10


pli: 1. Sambodhivagga


pli: Āhuneyyasutta


pli: “Navayime, bhikkhave, puggalā āhuneyyā pāhuneyyā dakkhiṇeyyā añjalikaraṇīyā anuttaraṁ puññakkhettaṁ lokassa.


pli: Katame nava?


pli: Arahā, arahattāya paṭipanno, anāgāmī, anāgāmiphalasacchikiriyāya paṭipanno, sakadāgāmī, sakadāgāmiphalasacchikiriyāya paṭipanno, sotāpanno, sotāpattiphalasacchikiriyāya paṭipanno, gotrabhū—


pli: ime kho, bhikkhave, nava puggalā āhuneyyā …pe… anuttaraṁ puññakkhettaṁ lokassā”ti.


pli: Dasamaṁ.


pli: Sambodhivaggo paṭhamo.


pli: Tassuddānaṁ


pli: Sambodhi nissayo ceva,


pli: Meghiya nandakaṁ balaṁ;


pli: Sevanā sutavā sajjho,


pli: Puggalo āhuneyyena cāti.


title_pli: Aṅguttara Nikāya 9.11 2. Sīhanādavagga

pli: Aṅguttara Nikāya 9.11


pli: 2. Sīhanādavagga


pli: Sīhanādasutta


pli: Ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Atha kho āyasmā sāriputto yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinno kho āyasmā sāriputto bhagavantaṁ etadavoca:


pli: “vuttho me, bhante, sāvatthiyaṁ vassāvāso.


pli: Icchāmahaṁ, bhante, janapadacārikaṁ pakkamitun”ti.


pli: “Yassadāni tvaṁ, sāriputta, kālaṁ maññasī”ti.


pli: Atha kho āyasmā sāriputto uṭṭhāyāsanā bhagavantaṁ abhivādetvā padakkhiṇaṁ katvā pakkāmi.


pli: Atha kho aññataro bhikkhu acirapakkante āyasmante sāriputte bhagavantaṁ etadavoca:


pli: “āyasmā maṁ, bhante, sāriputto āsajja appaṭinissajja cārikaṁ pakkanto”ti.


pli: Atha kho bhagavā aññataraṁ bhikkhuṁ āmantesi:


pli: “ehi tvaṁ, bhikkhu, mama vacanena sāriputtaṁ āmantehi:


pli: ‘satthā taṁ, āvuso sāriputta, āmantetī’”ti.


pli: “Evaṁ, bhante”ti kho so bhikkhu bhagavato paṭissutvā yenāyasmā sāriputto tenupasaṅkami; upasaṅkamitvā āyasmantaṁ sāriputtaṁ etadavoca:


pli: “satthā taṁ, āvuso sāriputta, āmantetī”ti.


pli: “Evamāvuso”ti kho āyasmā sāriputto tassa bhikkhuno paccassosi.


pli: Tena kho pana samayena āyasmā ca mahāmoggallāno āyasmā ca ānando avāpuraṇaṁ ādāya vihāre āhiṇḍanti:


pli: Idānāyasmā sāriputto bhagavato sammukhā sīhanādaṁ nadissatī”ti.


pli: Atha kho āyasmā sāriputto yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi. Ekamantaṁ nisinnaṁ kho āyasmantaṁ sāriputtaṁ bhagavā etadavoca:


pli: “idha te, sāriputta, aññataro sabrahmacārī khīyanadhammaṁ āpanno:


pli: ‘āyasmā maṁ, bhante, sāriputto āsajja appaṭinissajjacārikaṁ pakkanto’”ti.


pli: “Yassa nūna, bhante, kāye kāyagatāsati anupaṭṭhitā assa, so idha aññataraṁ sabrahmacāriṁ āsajja appaṭinissajja cārikaṁ pakkameyya.


pli: Seyyathāpi, bhante, pathaviyaṁ sucimpi nikkhipanti asucimpi nikkhipanti gūthagatampi nikkhipanti muttagatampi nikkhipanti kheḷagatampi nikkhipanti pubbagatampi nikkhipanti lohitagatampi nikkhipanti, na ca tena pathavī aṭṭīyati vā harāyati vā jigucchati vā;


pli: evamevaṁ kho ahaṁ, bhante, pathavīsamena cetasā viharāmi vipulena mahaggatena appamāṇena averena abyāpajjena.


pli: Yassa nūna, bhante, kāye kāyagatāsati anupaṭṭhitā assa, so idha aññataraṁ sabrahmacāriṁ āsajja appaṭinissajja cārikaṁ pakkameyya.


pli: Seyyathāpi, bhante, āpasmiṁ sucimpi dhovanti asucimpi dhovanti gūthagatampi … muttagatampi … kheḷagatampi … pubbagatampi … lohitagatampi dhovanti, na ca tena āpo aṭṭīyati vā harāyati vā jigucchati vā;


pli: evamevaṁ kho ahaṁ, bhante, āposamena cetasā viharāmi vipulena mahaggatena appamāṇena averena abyāpajjena.


pli: Seyyathāpi, bhante, tejo sucimpi ḍahati asucimpi ḍahati gūthagatampi … muttagatampi … kheḷagatampi … pubbagatampi … lohitagatampi ḍahati, na ca tena tejo aṭṭīyati vā harāyati vā jigucchati vā;